پارلەر شوێنی تویتەر و فەیسبووک دەگرێتەوە؟ کات وەڵام دەداتەوە | KURDPLAT\nپارلەر شوێنی تویتەر و فەیسبووک دەگرێتەوە؟ کات وەڵام دەداتەوە\nکوردپلات 11/14/2020 06:18:00 م ليست هناك تعليقات\nبەرنامەیەکی مۆبایل هاوشێوەی تویتەر و فەیسبووک لە بازاڕی ئاپەکاندا جمەی دێت. لە ئەمریکا لە رووی ژمارەی دابەزاندنەوە یەکەمە. ئەوەش مایەی سەرسووڕمان نییە، چونکە نەریتخوازەکان یاخود گرووپە راستڕەوەکان پێیانوایە لە دوو تۆڕە کۆمەڵاتییەکەی دیکەدا ئازادیی رادەربڕینیان لێ سنووردارکراوە؛ لە ئاپە نوێیەکەشدا کەمتر سانسۆر لەسەر ئەو بەرهەمانە دادەندرێت کە بڵاویدەکەنەوە.\nدوای ئەوەی جۆ بایدن هەڵبژاردنی سەرۆکایەتیی ئەمریکای بردەوە، ژمارەی فۆڵۆوەرەکانی پارلەر (Parler) بەشێوەیەکی خێرا رووی لە زیادبوون کرد.\nلایەنگرانی ترەمپ و گرووپە نەریتخوازەکان لە زۆرترین ئەو کەسانەن کە بەرنامەی پارلەر دادەبەزێنن. ئەوەش دوای ئەوەی دۆناڵد ترەمپ هەندێک بانگەشەی ناسەلمێنراوی بڵاوکردەوە کە گوایە لەم هەڵبژاردنەدا ساختەکارییەکی گەورە کراوە و دەنگەکانی دزراون.\nئەو سانسۆرەی لەسەر پارلەر دانراوە وەکو هی تویتەر و فەیسبووک نییە، پڕوپاگەندە و ئەو بەرهەمانەی بڵاودەکرێنەوە بۆ کاتێکی درێژتر دەمێننەوە یاخود هەر لانادرێن.\nلە کاتی بانگەشەی هەڵبژاردنی ئەمریکا و لەدوای دەرچوونی جۆ بایدنیش، تویتەر و فەیسبووک هەندێک گلەیی و پۆستی بێبنەمای دۆناڵد ترەمپیان شاردەوە کە بانگەشەی ئەوەی دەکرد گوایە بە هەزاران دەنگی لە هەندێک ویلایەتدا لێدزراون.\nلە رۆژی هەڵبژاردنەوە هەژمارێکی نەریتخوازەکان لە تۆڕە نوێیەکەدا بە ناوی "تاوەری سانسۆر"ەوە ملیۆنێک سەردانکەری بەردەوامی تێپەڕاندووە. هەژمارێکی دیکە بە ناوی "دزینی دەنگەکان ڕاگرن"ـەوە ئەویش ملیۆنێک فۆڵۆوەری تێپەڕاندووە.\nبەڵام ئایا پارلەر جێ بە لە تویتەر و فەیسبووک لەق دەکات؟ وەڵامەکەی ئاسان نییە، بەڵام بە گوێرەی ئەو ئامارانەی هەردوو تۆڕە کۆمەڵاتییەکە تۆماریانکردووە، ئەم گۆڕانکارییە لە کاتێکی زوودا روونادات.\nتویتەر کە لە 21ـی ئاداری 2006دا دامەزراوە، 321 ملیۆن بەکارهێنەری چالاکی هەیە. کۆی پشکەکانی لە 2018دا 10 ملیار و 160 ملیۆن دۆلاربووە. هەرچی فەیسبووکیشە لە شوباتی 2004دا دامەزرا. لە 31ـی حوزەیرانی 2020ـدا دوو ملیار و 700 ملیۆن بەکارهێنەری چالاکی تۆمارکرد. فەیسبووک بایی 527 ملیار دۆلارە.\nبەڵام پارلەر لە 2018وە دامەزراوە، تەنیا 30 کارمەندی هەیە، تاوەکو تشرینی دووەمی ئەمساڵ هەشت ملیۆن بەکارهێنەری هەبووە کە تەنیا چوار ملیۆنیان بەکارهێنەری چالاک بوون.


ئاماری کوژراو و بریندارانی بۆردومانه‌كه‌ی شەوی ڕابردووی ئەمریکا بۆ سەر بارەگاکانی حەشد و حزبوڵڵا لە عێراق بەرزبووەوە و بە وتەی بەرپرسێکی حەشدی شەعبی، لە هێرشەکاندا 19 چەکدار کوژراون و 35ی دیکەش برینداربوون.\nجەواد کازم ڕەبیعاوی، بەڕێوەبەری بەڕێوەبەرایەتی چالاکییەکان لە حەشدی شەعبی، بە ماڵپەڕی حەشدی شەعبی ڕاگەیاند :”بەگوێرەی دواین ئامارەکانی هێرشەکەی شەوی ڕابردووی ئەمریکا بۆ سەر لیوای 45 و 46، 19 چەکدار کوژراون و 35ی دیکەش برینداربوون”.\nوتیشی، هێشتا تەرمی بەشێک لەو چەکدارانەی گیانیان لەدەستدا، لەژێر شوێنە خاپور کراوەکاندان و دەرنەهێندراون.\nشەوی ڕابردوو، ئەمریکا، چەند هێرشێکی بۆ سەر بارەگاكانی حەشدی شەعبی و حزبوڵڵا لە عێراق و سوریا ئەنجامدا و دواتر وەزارەتی بەرگریی ئەمریکا ڕایگەیاند، هێرشەکانیان بۆ سەر حەشدی شەعبی بەردەوامی دەبێت.\nهاوکات هەر دوای هێرشەکان، عادل عەبدولمەهدى، سەرۆکى حکومەتى کاربەڕێکەرى عێراق و هاوکات فەرماندەى گشتى هێزە چەکدارەکانى عێراق ڕاگەیەنراوێکى لەسەر ڕوداوى هێرشکردنەکە بڵاوکردەوە و ڕایگەیاند، ئەو کارەى ئەمریکا پەڕەسەندنێکى مەترسیدارە.\nوتیشی، ئەو هەڵسوکەوتە تاکلایەنە و کارى لەو جۆرە ئاسایشى ناوچەکە دەخاتە مەترسیەوە.


ئەردۆگان: تورکیا چیتر پێویستی بەوە نیە ببێتە ئەندام لە یەکێتی ئەوروپا بەڵام لە گفتوگۆکان ناکشێتەوە\nسەرۆکی تورکیا ڕەجەب تەیب ئەردۆگان بە پەرلەمانی وڵاتەکەی وت تورکیا چیتر پێویستی بەوە نیە ببێتە ئەندام لە یەکێتی ئەوروپادا بەڵام لە گفتوگۆکانی هاتنە ناوەوەی تورکیا بۆ یەکێتی ئەوروپا ناکشێتەوە کە لەلایەن یەک لاوە وەستێنراوە.\nوتی " ئێمە ئەو لایەنە نابین کە کۆڵ بدەین، بەڕاستی ئێمە چیتر پێویستمان بەوە نیە ببینە ئەندام لە یەکێتی ئەوروپادا."\nدوای ئەوەی تورکیا کەمپینی دەستگیرکردنەکانی دەستپێکرد دوای کودەتا سەرنەکەوتووەکەی ساڵی ڕابردوو، گفتوگۆکانی هاتنە ناوەوەی تورکیا بۆ یەکێتی ئەوروپا وەستێنرا کە پێش 12ساڵ لەمەوبەر دەستی پێکردووە. بەرپرسانی تورکیا لەو کەمپینەدا دەیان هەزاران هاوڵاتیان دەستیگیرکردووە کە مامۆستا و ڕۆژنامەنووسیشیان تێدایە.\nئەردۆگان وتی " یەکێتی ئەوروپا بێهیوایان کردین لە جەنگی دژ بە تیرۆردا." بەڵام ئاماژەشی بەوەدا کە یەکێتی ئەوروپا هێشتا پێویستی بە تورکیا هەیە.\nمانگی ڕابردوو ڕاوێژکاری ئەڵمانیا ئانگێلا مێرکڵ وتی ئاشکرایە کە نابێت تورکیا ببێتە ئەندام لە یەکێتی ئەوروپا و گفتوگۆکانیش دەبێت بوەستێنرێن، ئەمەش سەرەڕای ئەوەی تورکیا هاوپەیمانێکی بەهێزی ئەڵمانیایە لە ناتۆدا.


رێکخراو و بەرنامەی Calamity (نا ئارامی یان باری نائاسایی)\nئەم ئاڵوگۆڕانەی دواییانە لەعێراق و راگەیاندنی باری نا ئاسایی لەلایەن حکومەتی عێراق و هێرشەکانی داعش و گرتنی نەینەوا و چەندین شار و شارۆچکەی ناوەڕاست و خۆرئاوای عێراق. ئارامی و ئاسایشی خەڵکی لەکوردستان داوای رێکخراو و بەرنامەی کالامیتی دەکات تا ژیانی ئاسایی هاوڵاتیان و دامودەزگاکانی وڵات و بەرهەمی نەتەوەیی و ئینفراستەکچەری کۆمەڵگا ئارام بێت و کۆمەڵگا لەهەمو پێداویستیە سەرەکیەکان مسۆگەری هەبێت و توانای بەردەوامی هەبێ و لەلایەکی تریش باوەڕیەک بە کۆمەڵگا دەدات و پە دوژمنانی دەڵێ؛ کە کۆمەڵگای ئێمە رێکخراوە و بە توانایە و لەباری چۆنایەتی و مەعنەویدا زۆر بەهێزین.\nرێکخراوی کالامیتی زۆر جیایە لەژوری عەمەلیات (ئەوەی لەکوردستان باوە) بەکورتی رێکخراوەکە پێکهاتوە لەهەمو دامودەزگاکان و لێپرسراویەتی سەرەکی خۆیان هەیە و هەمویان کەسی شارەزان لە پرۆسێسە جیاجیاکانی بەڕیوەبردنی کۆمەڵگا و هەر مەیدانێکیش لەمەیدانەکان لێپرسراوی خۆ هەیە و لەلایەکی تریش هەمویان یانی لێپرسراوان ئەوانیش راستەوخۆ رابەری دەکرێن لەلایەن رابەرانی تر. بەکورتی رێکخراوەیەکی کامل و بەتوانایە لەهەمو مەیدانەکان داو تەواوی دامودەزگاکانی دەوڵەت دەگرێتەوە و لەکاتی کارەکانیشدا لێپرسراوی ئاسایش و ئەمنی و سەربازی رابەری دەکات و هەمو مەسەلەکان لەلایەن بە هاوبەشی لەگەڵ رابەرە جۆربەجۆرەکان و ئەوانەوە بڕیاری لێدەدرێت.\nئەم رێکخراوە هیج ئیمتیازات و مەسرەفی زیادی نیە، بەڵکو هەمو ئەم مرۆڤانەی ئەندامن لە رێکخراودا لەکاتی خۆیان و بە خۆبەشی یان لەکاتی کاری خۆیان ئەم کارانە دەکەن. تەنانەت هەمو ئیمکاناتەکانی پەیوەندیەکان و کۆمۆنیکەیشنی هەمان دامودەزگای دەوڵەت و کارگە و کارخانەکان بەکاردێنن. یەکێ لەسیفاتە هەرە گرنگەکانی ئەم رێکخراوەیە بونی سیاسەتێکی رۆشنە لەکاتی کالامیتی و دەست بەکار بونە بە ئەنالیزەی گرفتەکان و نەخشە کێشانی سیناریۆیەکان و ژمێریاری تەواوی مەسەلەکان و راهێنانی ئەندامانی رێکخراو بۆ ئامادەسازی و دراسەکردنی هەمو ئەگەرەکان.\nسازماندانی ئەم رێکخراوەیە دەبێ هەرەمی بێت و بەشێوەیەکی سەرەکی رابەری بکرێ لەلایەن کەسانی بەتوانا و پسپۆڕەوە. پاراستنی ئەمنیەتی خودی ئەم رێکخراوەیە زۆر گرنگە و لەهەمو وڵاتانی دونیا ئەمانە بە نهێنی کار دەکەن و ئامادەکاریەکان دەکەن.\nنوسینەوەی بەرنامەیەکی لەم جۆرە ئەوەندە ئاسان نیە، بەڵام ئەگەر بێت و هەر رشتەیەک بەگوێرەی سیاسەتی دروست رێکخراوی کالامیتی بەرنامەی خۆی بنوسێتەوە بەگوێرەی ئیمکاناتی دروست، کە بەردەستن و توانای بەردەستیان هەیە ئەوە نوسینەوەی بەرنامە ئاسان دەبێ.\nگرنگترین خاڵ لەم نێوەدا راستگۆیی تەواوی رشتەکان و دامودەزگاکانی دەوڵەت و کارگە و کارخانەکانن لەگەڵ باوەڕبون بە دەوڵەت و لێپرسراوانە لە دڵسۆزیان بۆ گەل و ئامادەیی تەواویانە لە رۆژانی سەختدا.\nئەگەر ئەمە بە پراکتیکی بوەوە، ئەوا بەرنامە نوسین و پراکتیک کردنی ئەوەندە زەحمەت نین و پیادەکردنی ئاسان دەبێ.\nلایەنێکی گرنگ لەبەرنامە بڵاوبونەوەیەتی لەنێو دامودەزگاکانی دەوڵەت و خەڵکی هەست بە هێلە سەرەکیەکانی بکەن و ژمارەی تەلەفۆن و شوێن و کاتەکان و هێڵکاری رابەران و لێپرسراوان دەبێ بۆ هەموان رون بێ.\nئەم جۆرە کارکردنە هەموان کێش دەکات تا هەم هاوڵاتیان و هەم دەوڵەت لەیەک سەنگەر بن دژی نائارامیەک، کە هەیە جا نائارامیەکە سروشتی بێ یان هێرش و پەلاماری دەرەکی بێ.\nبەداخەوە ئەوەی بەرچاو دەکەوێ لەکوردستان زیاتر کارکردن و هەماهەنگی سەربازیە و زیاتر نەچۆتە ناو قوڵایی کۆمەڵگاوە. ئەمەش زیاتر پەیوەندی بە ئەم وەزعە سیاسیەی کوردستان هەیە لە دو حکومەت و بە حیزبی بونی حکومەت و هەژمونی حیزبی. ئەگەرچی لەباری ئەمنی ئەزمونێکی بێ وێنەیان هەیە و تائێستا توانیویانە لەم ناوچە ئاگراویە بتوانن بەئارامیەوە بژین. ئەمە دەستکەوتێکی گەورەیە بۆ هەموان ئەگەرچی لەواقع سەرکردە سیاسیەکانی کوردستان بۆ پاراستنی خۆیان ئەم کارانە دەکەن، بەڵام لەم لاشەوە خەڵکی لێ بەهرەمەندە.\nخەڵکی لەکوردستان دەبێ هۆشیاری ئەم جۆرە رێکخراوە و بەرنامەیەیان لەلا گەلاڵە بێت، لەهەمان کات دەبێ خەڵکی بە هۆشیاریەوە مامەڵە لەگەڵ وەزعی حکومەت و تواناکانی بکات.\nلەباری نائاسیاییدا هاوڵاتیان دەبێ فشار بخەنەسەر دەوڵەت بۆ ئارامی زیاتر و لەهەمان کات، دەبێ ئەم ماوەیە بدەن بە دەوڵەت بۆ فەراهەم کردنی پێداویستیەکان.\nئەگەر حکومەتی کوردستان کار بە بەرنامە و رێکخراوەیەکی تایبەت بە کالامیتی نەکات، ئەوا لەکاتی رودانی سیناریۆیەک لە سیناریۆیەکان بە نمونە گرتنی هەندێ بازگەی پێشمەرگە لەلایەن داعش یان هێرشکردن بۆ سەر شارۆچکەی مەخمور و دیبەگە یان دوبس و دەوروبەری کەرکوک ئەوا گرفتی زۆر بۆ حکومەت و کۆمەڵگا دروست دەکات.\nتا زوە دەبێ خەڵکی کوردستان لەخەمی خۆیان بن. ئامادەیی خەڵکی هەژار و کرێکاری کوردستان بۆ بەرگری لەکۆمەڵگا و گەل بەرزە، بۆیە دەبێ حکومەتی بنکە فراوانیش لەئاستی پێویستیەکانی گەل بێ.\nهەڕەشە بۆ سەر کۆمەڵگای کوردستان هەردەم هەیە و دەمێنێ، تا بتوانن بەهەموان ئارام و ئازادی هەموان بپارێزن لەباری کۆمەڵایەتی و ئابوری و سیاسی دا بژین.\nئەمەش لەگرەوی چاکسازی و باشترکردنی ژیانی کۆمەڵانی خەڵکە و بەهێزکردنی بەرەکانی ناوخۆیە، ئەگەر بەرەی ناوخۆ بەهێز بو بە خستنەبەری بەرەی دژی هێرشە دەرەکیەکان بەهێز دەبێ.\n23/06/2014 بینین: 3786


ئەو شتانەى لەبارەى فڵچەی ددانەوە نەتزانیون - Yeane.Org ماڵپەری یانی\nهەمووان فڵچەی ددان بەکاردەهێنین، زۆربەشمان زانیاریمان سەبارەت بە چۆنێتی بەکارهێنان و شێوازى هەڵگرتنى ئەو کەرەستەیەوە هەیە، بەڵام ڕەنگە ئەو زانیارییانەى ئێمە بەپێی پێویست نەبن، بۆیە هەوڵبدە بەمشێوەیەی لاى خوارەوە مامەڵە لەگەڵ فڵچەی ددان شتندا بکەیت:\n* هەرگیز بەر لە شتنی ددانەکانت، فڵچەکەت مەشۆ و تەڕی مەکە.\n* هەرگیز فڵچەی ددان شتن لە حەمام و لە نزیک تەوالێتدا دامەنێ، چونکە میکرۆب و ڤایرۆس لەسەری کۆدەبنەوە.\n* تەنانەت منداڵی ساوا و شیرخۆریش پێویستە فڵچەی ددانى بۆ بەکاربهێنیت.\n* هەموو سێ مانگ جارێک فڵچەکەت بگۆڕە.\n* نابێت فڵچەى ددان بە داپۆشراوى هەڵبگیرێت، بەڵکو پێویستە سەرەکەى بە دەرەوە بێت بۆ ئەوەى با لێیبدات.\n* نابێت فڵچەی ددان لە شوێنێکی داخراودا هەڵبگیرێت، وەک کۆمەدى و لۆکەر، چونکە ئەوە دەبێتە هۆی کۆبوونەوەى بەکتریا لەسەر فڵچەکە.\nبۆ ئەوانەی سەرئێشەیان هەیە


لەیادی رۆژنامەگەری كوردی، زانكۆی پۆلەتەكنیك چۆن سوكایەتی بە رۆژنامەگەری ئەكا! – Dengekan\nbyadmin_denegkan\tApril 22, 2017\tGeneral\nلە زانكۆكانی كوردستان سەیر و سەمەرە ئێجگار زۆرن ، هەر لە ئاستی نزمی خوێندن تا ئەگا بە ئاستی نزمی مامۆستا و نا دادپەروەرێتی لە وەرگرتنی پۆستەكانا هەر لە بڕیاردەری بەشەكانەوە تا ئەگا بە ڕاگری كۆلێج و جێگرەكانی سەرۆكی زانكۆ و چەندینی تر. بەڵام لە ڕاستیا لە هەندێ لە زانكۆ تازەكان كاری وا ئەكرێ مرۆڤ شەرم لە خۆی ئەكاتەوە. بەر لە هەموو شتێك پۆستەكانی هەندێ لەم زانكۆیانە بە بڕیاری نهێنی و بە میزاجی كەسەكان دابەش ئەكرێن لە كاتێكدا بە بڕیاری حكومەت و پەرلەمان ئەبێ هەر پۆستێك دوای بانگەوازی ئاشكرا بدرێ بە كەسانێك كە شایستە بن. بۆ نمونە لە زانكۆی پۆلەتەكنیكی سلێمانی ئەم پێشێلكاریانە زۆر زۆرن و بە ئاشكرا ئەنجام ئەدرێن . كۆمەڵێك لە پیاوانی حزب دەستیان گرتوە بەسەر هەمو پۆستەكانا و هەر یەكێكیان لە یەك كاتا چەندین پۆستیان هەیە . دەیان مامۆستای بە توانا و بڕوانامەی بەرز هەن بەڵام ژمارەیەكی كەم كە رەنگە 10 بۆ 15 كەس بن دەستیان گرتوە بەسەر هەمو پۆستەكانا و داهاتی زانكۆش بۆ خۆشگوزەرانی خۆیان بەكار ئەهێنن. بۆ نمونە كەسێك راگری سێ كۆلێجە و سەرۆكی بەشیشە لە یەك كاتا. چەن كەسێكی تر جێگری سەرۆكی زانكۆن و راگری چەن كۆلێجیكیشن . لە كاتێكا هەر لە هەمان ئەو بەش و كۆلێجانەیا چەندین مامۆستا هەن بڕوانامەكانیان هاوشێوەی ئەوانە و بەرزتریشە .\nوتمان ئەوانەش بە هەر حاڵ ، ئەوەی مایەی گریان و قێزكردنەوەو ڕشانەوەیە ئەوەیە كە بەشێك هەیە بە ناوی میدیا لە زانكۆی پۆلەتەكنیكی سلێمانی ، كۆمەڵێك مامۆستای هەڵگرانی بڕوانامەی دكتۆرا و ماستەری هەیە لە هەمو بوارەكانی میدیا و رۆژنامەگەریا ، بەڵام بە زۆری زۆرداری بەرێزێكیان هێناوە گوایە كچی شەهیدە ماستەری هەیە لە بەشی یاسا و رۆژێك لە ڕۆژان نەیزانیوە رۆژنامەگەری چیە ، كەچی سەپاندویانە بەسەر ئەو هەمو هەڵگرانی بڕوانامەی دكتۆرا و ماستەرە لە بواری ڕاگەیاندن . نەك هەر ئەوەنە بەڵكە ئەو بەڕێزە خۆی لە مۆلەتی خوێندنایە و خەریكی خوێندنیشە بەڵام بە هۆی ئەوەی كەسێكی حزبیە بێ ئەوەی حیساب بۆ یەك كەس بكەن بە زۆری زۆرداری و دژی ئیرادەی ئەو هەمو مامۆستایەی بواری ڕاگەیاندن كراوە بە سەرۆكی بەش . ئەم سەیر و سەمەرەیە زۆر قوڵە و گاڵتائامێز ترە چونكە هەر بەوەنە نەوەستاون ئەڵێن ڕێز لە یادی رۆژنامەگەری ئەنێین و خەڵك بۆ یادەكەش بانگ ئەكەن. ڕەنگە لە هەرێمی كوردستانا ئەخلاق لە سیاسەتا نەمابێ و زۆر بواری تر داڕماون بە خوێندنی باڵاشەوە ، بەڵام بە هەمو پێوەرێك تا ئێستا شتی وا روی نەداوە و ئەو سەردەمە نەماوە كە دەرچویەكی بەشی یاسا كە لە مۆڵەتی خوێندنیشایە بە زۆرداری بسەپێنرێت بەسەر بەشێكی وەك میدیا لە كاتێكا بەشەكە خۆی چەندین پسپۆری ڕاگەیاندنی هەبێت بە دكتۆرا و ماستەرەوە !\nPrevious فەوجەکان …. زانا شێخ محمد\nNext یادی مامۆستای مرۆڤایه‌تی لێنینی هه‌میشه زیندوو… ئه‌حمه‌د ره‌جه‌ب


نەخوشیا شەکرێ جور و نیشانێن وێ – NOSH NEWS\nده‌ستپێك/خۆپاراستن/نەخوشیا شەکرێ جور و نیشانێن وێ\nنەخوشیا شەکرێ جور و نیشانێن وێ\nب شێوەکێ سروشتی رێژا کلوکوزی د خوینێ دا دھێتە کونترول کرن ژ لایێ ئەنسولینی ڤە، کو ھورمونەکە دھێتە بەرھەم ئینان ژ لایێ پەنکریاسێ ڤە. ئەنسولین رێژا کلوکوزی دخوینێ دا نزم دکەت. لێ کەسێن تووش بووی ب نەخوشیا شەکرێ ژ ئەگەرێ لاوازیا بەرھەم ئینانا ئەنسولینا پێدڤی یان کارنەکرن ب شێوەکێ چالاک دێ بیتە ئەگەرێ بلندبوونا شەکرێ دخوینێ دا. ئەڤ نەخوشیە یا درێژ خایەنە، ھەرچەندە دشێت بھێتە کونترول کرن لێ بۆ ماوێ ھەتا ھەتای دمینیت.\nد ھەر جورەکێ نەخوشیا شەکرێ دا، ئاریشا سەرەکی یا ساخلەمیێ بلندبوونا رێژا کلوکوزی یە:\n– نەخوشیا شەکرێ یا جورێ ١: ئەڤ جورە روویددەت دەمێ خانێن بەرھەم ئینانا ئەنسولینی د لاشی دا کارنەکەن و ئەنسولینی بەرھەم نە ئینن. پێدڤیە ھەردەم بھێتە کونترول کرن ب وەرگرتنا دەرزیێن ئەنسولینان. ئەڤ جورە گەلەک یێ بەربەلاڤ نینە وەکی جورێ دووێ.\n– جورێ ٢: ئەڤ جورە پەیدا دبیت دەمێ ئەنسولینا پێدڤی نەھێتە بەرھەم ئینان، نێزیکی ٩٠% ھەمی حالەتێن نەخوشیا شەکرێ ل جیھانێ ژ جورێ دووێ نە. دبیت تو بشێی کونترولا وێ بکەی ب رێکا خوارنەکا رێک و پێک و راھێنان و خوارنا دەرمانان، لێ نەخوش دێ ھەر پێدڤی وەرگرتنا ئەنسولینان بیت بۆ چارەسەرکرنا حالەتی، چونکە ئەڤ جورە ھەر د پێشڤەچوونێ دایە و خرابتر دبیت.\n– جورێ ٣ نەخوشیا شەکرێ یا دووگیانیێ: ئەڤە پتر گرێدای یە ب ئافرەتێن دووگیان ڤە، ل دەمێ دووگیانیێ رێژا کلوکوزی د خوینێ دا بلند دبیت و ئەنسولینا پێدڤی نەشێت بھێتە بەرھەم ئینان ژ لایێ لاشی ڤە، ئەڤجا دێ کلوکوز بەردەوام بلند بیت. نێزیکی ھەر ١ ژ ١٠ ئافرەتێن دووگیان تووش دبن. ئەو ئافرەتێن تووشی ڤی جوری دبن مەترسیەکا مەزن ھەیە بۆ تووش بوون ب جورێ دووێ پشتی دووگیانیێ.\n– تێھنی بوونا زێدە\n– میزتنا زێدە\n– کێمبوونا کێشێ\n– وەستیان و برسی بوون\n– درەنگ ساخ بوونا برینان و ئاریشێن پیستی\nنە چارەسەری یا نەخوشیا شەکرێ دشێت ببیتە ئەگەرێ دەرکەتنا ئاریشێن دوم درێژ و دژوار، دیسان ب زەحمەت بۆ چارەسەریێ، ژ وان:\n– لاواز بوونا چاڤا و کورە بوون.\n– نەخوشیێن دەمارا\n– نەخوشیا گولچیسکان و بلند بوونا مەترسیا نەخوشیێن دلی و جەلتێ.\nل چه‌مانكێ ١٤ کەس ژەھراوی بوون\nسالێ دو جاران ھەوێن رەشاندنێ ل دھۆکێ دھێنە ئەنجامدان


هۆشداریی ئه‌مریکا سه‌باره‌ت به هێرشی تیرۆریستی له تورکیا و سوید - Mehr News Agency\n28 avrêlê 2016 - 14:31\nNews Code 3123\nهۆشداریی ئه‌مریکا سه‌باره‌ت به هێرشی تیرۆریستی له تورکیا و سوید\nباڵوێزخانه‌ی ئه‌مریکا له سوید و تورکیا له شارۆمه‌ندانی ئه‌مریکایی داوایان کرد تاکوو له هاتووچوو له شوێنه قه‌ره‌باڵغه‌کانی شاره‌کانی تورکیا و ستۆکهۆڵم دووری بکه‌ن.\nبه ڕاپۆرتی ئاژانسی مێهر له حوڕییه‌ت، باڵوێزخانه‌ی ئه‌مریکا له تورکیا به شارۆمه‌ندانی خۆی سه‌باره‌ت به ئه‌گه‌ری هێرشی تیرۆریستی له ناوچه قه‌ره‌باڵغه‌کانی شاره‌کانی تورکیا هۆشداری دا.\nله ڕاگیه‌ندراوه‌که‌ی ئه‌م باڵوێزخانه‌یه‌دا هاتووه: ده‌وڵه‌تی ئه‌مریکا به‌ڵگه‌ی زۆری به‌رده‌ست که‌وتووه که گرووپه تیرۆریستییه‌کان له ده‌رفه‌تێکی گونجاو بۆ هێرشی تیرۆریستی له ناوچه گه‌شتیارییه‌کان ده‌گه‌ڕن. هه‌ر بۆیه گه‌شتیاره‌کانی تورکیا به توندی به‌ره‌و ڕووی مه‌ترسی تیرۆریستی بوون.\nهه‌روه‌ها باڵوێزخانه‌ی ئه‌مریکا له ستۆکهۆڵمیش سه‌باره‌ت به ئه‌گه‌ری هێرشی تیرۆریستی له ستۆکهۆڵمی سوید هۆشداری دا. باڵوێزخانه‌ی ئه‌مریکا له په‌یامێک بۆ شارۆمه‌ندانی خۆی له سوید، داوای کرد که له هاتووچوو له ناوچه قه‌ره‌باڵغه‌کان دووری بکه‌ن.\nئه‌م هۆشداره یه‌ک ڕۆژ دوای ئه‌وه دێت که به‌رپرسانی ئاسایشی سوئد هه‌واڵیان دا که له عێراقه‌وه زانیاریان پێگه‌یشتووه که ۷ بۆ ۸ ئه‌ندامی داعش له عێراقه‌وه چوونه‌ته سوید. به‌رپرسانی سوید دوای وه‌رگرتنی ئه‌م زانیاریانه له هاووڵاتیانی خۆیان داوایان کرد تاکوو له هاتووچوو له ناوچه قه‌ره‌باڵغه‌کان دووری بکه‌ن.\nهه‌روه‌ها باڵوێزخانه‌ی ئه‌مریکا له په‌یامه‌که‌ی خۆی ئاشکرای کردووه که شارۆمه‌ندانی ئه‌مریکایی ده‌بێت له کاتی هاتووچوو له شوێنه قه‌ره‌باڵغه‌کان و سوار بوون له شه‌مه‌نده‌فڕه‌کان هۆشیان به‌خۆیانه‌وه بێت.


ڕاگه‌یه‌نراوه‌ی نوێی جیهانی خێزانی | پایگاه اطلاع رسانی اصلاح\nنامه‌ی باوكێك بۆ منداڵه‌كه‌ی (13,712)\nبەشی کوردی ماڵپەری ئیسلاح\nجگه له چاكسازی ڕاگه‌یاندن و ته‌كووزی دانیشتنه فره‌كانی ڕێكخراوه‌یی و ناوخۆیی، به مه‌به‌ستی ناسینی به‌نده‌كانی ئه‌و ڕاگه‌یه‌نراوه و نیشان دانی هه‌ڤیازییه‌كانی له مه‌ڕ به‌ڵێننامه‌ی سیداو و...\nبه‌ڕێز دوكتۆر به‌یان تۆفیق، وه‌زیری پێشووی بنه‌ماڵه له ئێڕاق، ئه‌و به‌ڵێننامه‌ی له دانیشتنێك‌دا كه به بڕێوبه‌رایه‌تی دوكتۆر عه‌لی مه‌حیێدین قه‌ره‌داغی؛ ئەمینداری گشتیی یه‌كێتی زانایانی موسوڵمان و جێگری سه‌رۆكی شوڕای فەتوا و توێژینه‌وه‌ی ئوروپا به‌ڕێوه چوو، خوێنده‌وه. ئه‌و كۆنفڕانسه به به‌ڕێوبه‌رایه‌تی دوكتۆر قه‌ره‌داغی و ئه‌ندامه‌تی مامۆستا عه‌لی قورت؛ سه‌رۆكی یه‌كێتی ڕێكخراوه‌كانی ناوخۆیی له جیهانی ئیسلامی، مامۆستا عه‌بدولمه‌جید نه‌ججار؛ ئه‌ندامی لێژنه‌ی ده‌سپاكی یه‌كێتی جیهانی و سه‌رۆكی شاندی زانستی و ڕێكخراوه‌ی كۆنفڕانس، به‌ڕێز دوكتۆر نه‌زیهه مه‌عاریج؛ سه‌رۆكی شاندی ژنان له یه‌كێتی جیهانی و تاقمێك له لێهاتووان، زانایان، توێژه‌ران، كه‌سایه‌تی و پسپۆڕان و ڕێكخراوه‌كانی جیهانی په‌یوه‌ندیدار به بواری بنه‌ماڵه، ژنان، منداڵان و كارناسانی قانوونی و كۆمه‌ڵایه‌تی، به‌ڕێوه چوو.\nدەقی ئه‌و ڕاگه‌یه‌نراوه‌ی كه له‌لایه‌ن كۆنفڕانسی جیهانی بنه‌ماڵه بڵاو كرایه‌وه، به‌م چه‌شنه‌ی خواره‌وه‌یه:\nبنه‌مه‌ڵه یه‌كه‌مین باوه‌شی پێكهاته‌ی مرۆڤ و پاسه‌وانی ژیان و به‌رده‌وامی مرۆڤه. كۆمه‌ڵگای ئه‌مڕۆیی مرۆڤ، پێویستی زۆری به چاندنی بایه‌خه‌كان، پاراستنی پێوه‌ندی خێزانی و پشتیوانی كردنی له‌مه‌ڕ هه‌ڵوه‌شان و تێكڕووخان هه‌یه. له سه‌رده‌می ئێستا‌دا بنه‌ماڵه مه‌ترسی زۆر گه‌وره‌ی له‌سه‌ره و له ته‌واوی بواره‌كان‌دا له‌گه‌ڵ ململانه‌ی گه‌وره‌ی، كه ئه‌گه‌ری زۆری هه‌ڵوه‌شانی له‌سه‌ره، ڕووبه‌ڕوویه.\nكه‌واته به سه‌رنج‌دان به ئا‌ڵۆزی پێوه‌ندییه‌كانی كولتووری و ژیاری مرۆڤه‌كان و پێوه‌ندییه‌كانی یاسایی و قانوونی نێوانیان، كه له ڕێگه‌ی ڕێكه‌وتنامه و په‌یمانه‌كانی نێونه‌ته‌وه‌یی پێك دێت و ئه‌نجامه نه‌رێنییه‌كانی كاردانه‌وه‌ی له‌سه‌ر كۆمه‌ڵگای مرۆڤی هه‌یه، بۆ نموونه كۆمه‌ڵگای ئیسلامی كه به پێی كولتووری ئایینی خۆی، مه‌كۆی خێزانی به به‌رز و مه‌زن ده‌نرخێنێ و به كۆمه‌ڵێك له بایه‌خه‌كانی ڕه‌وشت به‌رزی و بنه‌ماكانی شه‌رعی چوارده‌وری ده‌گریت، تا كوو هێز و گه‌شه‌كردنی بپارێزرێت، ئه‌و ڕاگه‌یه‌نراوه له‌سه‌ر بنەڕەتی بنه‌ما گشتییه‌كانی هاوتەریب له‌گه‌ڵ سروشتی ئینسانی و ئایینه ئاسمانییه‌كان، كه له‌لایه‌ن شه‌ریعه‌تی ئیسلام جه‌ختی له‌سه‌ر كراوه، پێك هاتووه و له‌گه‌ڵ فره‌چه‌شنی كولتووری كه په‌یماننامه‌ی ڕێكخراوه‌ی نێونه‌ته‌وه‌یی له‌سه‌ری داکۆکی دەکا، هاوڕێ و هاوهه‌نگاوه.\nبه‌شی یه‌كه‌م-واتای بنه‌ماڵه و ئه‌مانجی ئه‌و\nمادده‌ی یه‌ك: واتای بنه‌ماڵه:\nبنه‌ماڵه پێكهاته‌یه‌كی كۆمه‌ڵایه‌تییه كه له ژن و پیاو پێك دێت و پێوه‌ندی هاوسه‌رگیری شه‌رعی و له‌سه‌ر بنه‌مای یه‌كسانی، چاكه‌كاری، هاوكاری، ڕاوێژ، هاوڕێیه‌تی و دڵۆڤانی و به ڕه‌زامه‌ندی خۆیان، ژیانی هاوبه‌شیان بۆ پێك دێنیت.\nمادده‌ی دوو: بنه‌ماڵه له ژن و پیاو و منداڵان –ئه‌گه‌ر هه‌بن- پێك هاتووه.\nمادده‌ی سێ: ئامانجه‌كانی بنه‌ماڵه بریتین له:\n3-1- پاكی و داوێن‌پاكی ژن و مێرد و پاراستنی ناموس.\n3-2- پاراستنی ڕه‌چه‌ڵه‌ك و پشتێوانی كردن له بواری ته‌ندروستی، كۆمه‌ڵایه‌تی و ڕۆحی.\n3-3- به‌رده‌وامی نه‌ته‌وه‌یی مرۆڤ.\n3-4- ئاسووده‌یی و ئاسایشی ڕه‌وانی، خۆشه‌ویستی و دڵۆڤانی.\n3-5- پێك‌هێنانی كۆمه‌ڵگایه‌كی هێمن و ئاسووده‌ی مرۆڤی.\n3-6- وه‌ڵامدانەوە به پێداویستییه‌كانی پێوه‌ندی خێزانی.\nبه‌شی دووهه‌م- بنه‌ماكانی بنه‌ماڵه و ئه‌ركه‌كانی\nمادده‌ی چوار: بنه‌ماكانی بنه‌ماڵه بریتین له:\n4-1- هاوسه‌نگی له ماف و ئه‌ركه‌كانی ژن و مێرد بۆ دابین كردنی دادپه‌روه‌ری، مرۆیه‌تی و چاكه‌كاری.\n4-2- یه‌كسانی له بنچینه‌ی به‌دیهێنان، كه‌رامه‌تی ئینسانی، شیاوبوونی كۆمه‌ڵایه‌تی و قانوونی و ده‌سته‌به‌ری ماڵی.\n4-3- ڕه‌زامه‌ندی و ڕاوێژی دوو لایه‌نه.\nمادده‌ی پێنج: ئه‌ركه‌كانی بنه‌ماڵه:\n5-1- به‌شداری له په‌ره‌سه‌ندن و گه‌شه‌ی هه‌مه‌لایه‌نی فكری، كۆمه‌ڵایه‌تی، ئابووری و سیاسی.\n5-2- پشتیوانی ماددی و مه‌عنه‌وی له تاكه بەساڵاچوو و مناڵەکان.\n5-3- حه‌ول دان بۆ دابینكردنی ئاسووده‌یی ده‌روونی و پاراستنی ته‌ندروستی تاكه‌كان.\n5-4- په‌ره‌پێدان و گه‌شه‌ی تواناكانی فكری، جه‌سته‌یی، ڕوحی و سۆزداری تاكه‌كان به ڕاهێنان و په‌روه‌رده و ڕابواردنی دروست و شیاو.\nبه‌شی سێهه‌م: مناڵ و مافه‌كانی له بنه‌ماڵه‌دا\nمادده‌ی شه‌ش: واتای مناڵ:\nمناڵی بریتییه له قۆناغی تۆلی تا باڵغ بوون\nمادده‌ی حه‌وت: مافی مناڵ له خێزان‌دا بریتین له:\n7-1- به‌هره‌مه‌ندی له مافی ژیان، به‌رده‌وامی، زیان نه‌دیتن و ده‌ست‌درێژی نه‌كردنه سه‌ری، هه‌ر له قۆنا‌غی تۆلی ڕا.\n7-2- به‌هره‌مه‌ند بوون له پێوه‌ندایه‌تی به دایك و بابی یاسایی خۆی و پێوه‌ندارێتی به شوناسی ئایینی، كولتووری و كۆمه‌ڵایه‌تی خۆی.\n7-3- به‌هره‌مه‌ند بوون له مافی شیره‌خۆری، تا كاتێك كه كێشه‌یه‌ك بۆ ته‌ندروستی ئه‌و یا دایكی پێش نه‌یه‌ت.\n7-4- به‌هره‌مه‌ندی له مافی سه‌رپه‌رشتی به شێوازێك كه له ته‌واوی بواره‌كانی ماددی و مه‌عنه‌وی، به ته‌واوه‌تی ئاگاداری بكرێ و ئه‌گه‌ر جیابوونه‌وه‌ش بێته پێش، ئه‌و مافه بۆ مناڵ هه‌ر بپارێزرێ.\n7-5- كه‌ڵك وه‌رگرتن له خه‌رجی خواردن و خواردنه‌وه، جل و به‌رگ، خانوو، خوێندن، ده‌رمان، سه‌رگه‌رمی و هه‌رشتێك كه له خوو و داب و نه‌ریتی كۆمه‌ڵگادا پێویست بێت. ئه‌و مافه و مافه‌كانی پێویستی‌تری مناڵ، له كاتی جیابوونه‌وه‌ی دایك و بابیش‌دا، به‌رده‌وام درێژه‌یان هه‌بێت.\n7-6- به‌هره‌مه‌ند بوون له مافی سه‌رپه‌رشتی دایك و باب به‌سه‌ر ئه‌و و ماڵه‌كه‌ی‌دا، تا كاتێك كه به ته‌واوی گه‌شه ده‌كات و به‌ته‌مه‌نی بالغی ده‌گا.\n7-7- مافی پشتیوانی له‌هه‌مبه‌ر ته‌واوی ده‌ست درێژییه‌كانی ماددی و مه‌عنه‌وی، دڵچه‌راندنی جه‌سته‌یی، كار كردن له ده‌ره‌وه‌ی چوارچێوه‌ی یاسایی، ده‌ستدرێژی سێكسی، ده‌ست درێژی جه‌سته‌یی و كۆچ كردنی زۆره‌كی.\n7-8- به‌هره‌مه‌ند بوون له مافی گه‌شه كردن، له‌سه‌ر بنه‌مای بڕوای دروست و بایه‌خه‌كانی ڕه‌وشت‌به‌رزی.\n7-9- به‌هره‌مه‌ند بوون له په‌روه‌ر‌ده‌ی هاوسانی ڕوحی، پێوه‌ندی نه‌ته‌وه‌یی و هاوبه‌شییه‌كانی مرۆڤایه‌تی له‌سه‌ر بنه‌مای هاوكاری و ئاشتی دادپه‌روه‌رانه.\n7-10- به‌هره‌مه‌ندی له گه‌شه‌ی پشت‌ئه‌ستوور به پاراستنی كه‌سایه‌تی خۆی و به‌رزبوونه‌وه‌ی ڕوحی و ده‌روونی.\n7-11- به‌هره‌مه‌ندی له گه‌شه‌كردن، له‌سه‌ر ئه‌ساسی داوێن‌پاكی و دووری له ڕه‌وشته‌كانی لاڕێیانه و پێوه‌ندی سێكسی له ده‌ره‌وه‌ی بازنه‌ی هاوسه‌رگیری و فەرهەنگسازی بۆ ئاگاداركردنه‌وه‌ی زه‌ره‌ره‌كانی كه به هۆی پێوه‌ندی سێكسی ناڕه‌وا دێنه پێش.\nبه‌شی چواره‌م- بنه‌ماڵه‌ی به‌ربڵاو\n8-1- مه‌به‌ست له بنه‌ماڵه‌ی به‌ربڵاو ئه‌وه‌یه كه خزمه‌كانی تریش له خۆی ده‌گرێ.\n8-2- ئه‌ساسی بنه‌ماڵه‌ی به‌ربڵاو بریتییه له:\n8-2-1- بایه‌خه‌كانی پێوه‌ندی خزمایه‌تی، چاكه‌كردن، خۆشه‌ویستی و میهره‌بانی له‌گه‌ڵ یه‌كتر.\n8-2-2- دابین‌كردنی پشتیوانی ماددی و مه‌عنه‌وی و هاوكاری كۆمه‌ڵایه‌تی، به‌تایبه‌ت بۆ خاوه‌ن پێداویستییه‌كان، به‌ساڵاچووان و ئه‌و كه‌سانه‌ی كه له ناو خێزان‌دا خاوه‌ن‌پێداویستی تایبه‌تن و كه‌مترخه‌م نه‌بوون له ئاست ئه‌واندا.\n8-2-3- ده‌سته‌به‌ری ژیانێكی شكۆمه‌ندانه بۆ خاوه‌ن پێداویستییه‌كانی تایبه‌ت.\n8-2-4- سه‌روسامان دان به پێوه‌ندی تاكه‌كان.\n8-2-5- چاكه‌كردن له‌گه‌ڵ گشت خزمان به پێوه‌ندی له‌گه‌ڵیان و ڕێك‌خستنه‌وه‌ی پێوه‌ندییه‌كانیان له كاتی هاتنه پێشی ناكۆكی له نێوانیان‌دا، هه‌روه‌ها هاوڕێیه‌تیان له كاتی شادی و شادمانی‌دا.\nبه‌شی پێنجه‌م- پێكهاته‌ی بنه‌ماڵه\nمادده‌ی نۆ: زه‌ماوه‌ند، په‌یمانێكی ڕه‌وا له نێوان پیاو و ژن و ته‌نیا ڕێگه‌ی پێك‌هێنانی خێزانه.\nمادده‌ی ده: زه‌ماوه‌ند له‌سه‌ر بنه‌مای هه‌ڵبژاردنێكی ئازاد و ڕه‌زامه‌ندی دوو‌لایه‌نه‌ی نێوان ژن و پیاو و هه‌روه‌ها هاوژینی شیاو و چاكه‌كاری دوولایه‌نه، پته‌و و به‌رده‌وامه.\nمادده‌ی یازده: له په‌یمانی زه‌ماوه‌نددا، به‌رژه‌وه‌ندی ژن و مێرد و توانای ئه‌وان له خۆڕاگری له‌سه‌ر ئه‌ركه‌كانیان مه‌رجه.\nمادده‌ی دوازده: په‌یمانی زه‌ماوه‌ند ده‌بێته هۆی به‌دی‌هاتنی كۆمه‌ڵێك ماف و ئه‌ركی دوولایه‌نه كه پابه‌ندی به‌وان پێویسته.\nمادده‌ی سێزده: پیاو به‌رپرسه له‌وه‌یکه به پێی هێز و توانای، بۆ بنه‌ماڵه‌ی خه‌رج بكات و بۆ ژنی لێهاتووش باشتره كه له دابین كردنی خه‌رجی ماڵ‌دا به‌شدار بێت.\nمادده‌ی چوارده: بنه‌ماڵه، ناوه‌ندێكی كۆمه‌ڵایه‌تییه كه دینامیزم و جوڵانی، ئه‌ركی هاوبه‌شی ژن و پیاوه، به‌ڵام پیاو ئه‌ركی قورستری له‌سه‌ر شانه. كاروباری بنه‌ماڵه له‌سه‌ر بنه‌مای ڕاوێژ، ڕه‌زامه‌ندی دوولایه‌نه، یه‌كسانی، هۆزانی، خۆشه‌ویستی و هاوژینی شیاو ڕاوه‌ستاو ده‌بێ.\nمادده‌ی پازده: وه‌گه‌ڕ خستنی چه‌رخی بنه‌ماڵه به هاوسه‌نگی و گه‌شه‌ی ڕۆڵی هه‌ركام له ئه‌ندامان، به‌ستراوه.\nمادده‌ی شازده: دابه‌شكردنی ماف و ئه‌ركه‌كان له بنه‌ماڵه‌دا، پێویسته له‌سه‌ر ئه‌ساسی لێهاتوویی و تایبه‌تمه‌ندی هه‌ر كام له تاكه‌كان، له‌سه‌ر بنه‌مای جیاوازی سروشتی ئه‌وان بێت تا گشتیان له بایه‌خ و ڕێزی به‌رامبه‌ر به‌هره‌مه‌ند و له هه‌ر جۆره سووكی و بێ‌بایه‌خی به‌دوور بن.\nمادده‌ی حه‌ڤده: چاكه‌كاری، پشتیوانی و چاكه‌خوازی ته‌واو له ئاست دایك و باب ئه‌ركی مناڵانه.\nمادده‌ی هه‌ژده: هه‌ر جۆری سته‌م، زۆره‌ملی و خه‌سار پێدان له نێوان ئه‌ندامانی بنه‌ماڵه‌دا قه‌ده‌غه‌یه.\nمادده‌ی نۆزده: بۆ پاراستنی مافه‌كان، پێویسته په‌یمانی هاوسه‌رگیری به توندی و پته‌وی بگیرێت.\nبه‌شی شه‌شه‌م-كۆتایی هێنان به په‌یمانی زه‌ماوه‌ند\nمادده‌ی بیست: له بنه‌ڕه‌ت‌دا پێویسته پێوه‌ندی ژن و مێرد درێژه‌ی هه‌بێت، به‌ڵام ئه‌گه‌ر د‌رێژه‌دان به‌و ژیانه دژوار بوو و ته‌واوی ڕێ‌چاره‌كان و چاره‌سه‌رییه‌كان به‌ستران، په‌نا ده‌بردرێته به‌ر جیابوونه‌وه و ئه‌گه‌ر بێته دی، پێویسته جیابوونه‌وه به‌شێوازێكی ڕه‌وا و شیاو ئه‌نجام بدرێت.\nمادده‌ی بیست‌ویه‌ك: ئه‌گه‌ر درێژه‌دان به ژیانی هاوبه‌شی دژوار بوو، پیاو ده‌توانێت به شێوازێكی په‌سندكراو بڕیاری جیابوونه‌وه بدات و ژنیش مافی هه‌یه داوای جیابوونه‌وه یا هەڵوه‌شانه‌وه بكات.\nمادده‌ی بیست‌ودوو: كاتێك كه ناكۆكی و ناته‌بایی هاته‌پێش، له پێش جیابوونه‌وه‌دا، دادپه‌روه‌رانێك له خێزانه‌كانی ژن و پیاو، بۆ ڕێك‌خستن و پێك‌هێنانه‌وه له نێوانیان‌دا، ناوبژیوانی بكه‌ن.\nمادده‌ی بیست‌وسێ: له دۆخی هاتنه‌دی جیابوونه‌وه‌دا، پێویسته جۆری جیابوونه‌وه‌كه دیاری بكرێت، سرنج بدرێته پێداویستی و ده‌ره‌نجامه‌كانی و هه‌ر‌وه‌ها مافه شوێنه‌وارداره‌كانی بۆ ئاندامانی بنه‌ماڵه بپارێزرێت.\nبه‌شی حه‌وته‌م- به‌رپرسیاره‌تی حكومه‌ت و ڕێكخراوه‌كانی ناوچه له پشتیوانی‌كردنی بنه‌ماڵه\nمادده‌ی بیست‌وچوار: مسۆگه‌ر كردنی بابه‌ته‌كانی خواره‌وه، له ئه‌ركه‌كانی حكومه‌ته:\n24-1- دابین‌كردنی پشتیوانی یاسایی و قانوونی له مه‌كۆی خێزانی.\n24-2- به‌شداری‌كردنی ڕێكخراوه‌كانی كۆمه‌ڵایه‌تی، له چاره‌سه‌ركردنی گرفته‌كانی بنه‌ماڵه‌دا.\n24-3- دابین‌كردنی خانوو بۆ ژن و مناڵان تا له دۆخی جیابوونه‌وه یا مردنی پیاودا، له ئاواره‌یی له ئه‌ماندا بن.\n24-4- پشتیوانی شیاو و په‌سندكراو له مناڵان بۆ درێژه‌دان به خوێندن و دابین‌كردنی پێداویستییه‌كانی ماددی و مه‌عنه‌وی.\n24-5- حه‌ول دان بۆ په‌ره‌سه‌ندنی كولتووری بنه‌ماڵه‌ی شیاو و په‌سند، تاكوو به‌خته‌وه‌ری تاكه‌كان دابین بكرێت و ئاسووده‌یی و به‌رده‌وامیان مسۆگه‌ر بێت.\n24-6- چالاكسازی ڕێكخراوه‌كانی كۆمه‌ڵایه‌تی و مه‌ده‌نی، تاكوو ڕۆڵی خۆیان بۆ ئاماده كردنی گه‌نجانێك كه كاتی هاوسه‌رگیرییانه، جێبه‌جێ بكه‌ن و گه‌نجان له ئاست به‌رپرسیاره‌تی و ئه‌ركه‌كانی خێزانی، خۆڕاگر و به‌هێز بن. هه‌روه‌ها كردنه‌وه‌ی هێندێك ناوه‌ند بۆ ڕێنمایی و ڕاوێژی پێش هاوسه‌رگیری و كۆمه‌ڵه ناوه‌ندێك بۆ ئاشته‌وایی و ڕێكخستنه‌وه‌ی خێزانه‌كان.\n24-7- ئاسان كردنی هاوسه‌رگیری و هاندان بۆ زه‌ماوه‌ند:\nبه‌شی هه‌شته‌م- میرات، وسیه‌ت و ئاڤێر\nمادده‌ی بیست‌وپێنج: میرات له‌سه‌ر بنه‌مای یه‌كسانی، گه‌شه‌سه‌ندن و به‌رپرسیاره‌تی پایداره.\nمادده‌ی بیست‌وشه‌ش: ماڵ و سامانی مردوو له نێوان تاكه‌كانی شیاو و ئاتاجی‌دا، دابه‌ش بكرێت و نابێت هیچ كام له میراتگران لێی بێ‌به‌ش بكرێن یا پێش به حه‌ولدانیان له‌وبواره‌وه بگیردرێت.\nمادده‌ی بیست‌وحه‌وت: وه‌سیه‌ت كارێكی په‌سنده و پێویسته به پێی بنه‌ماكانی باو، جێبه‌جێ بكریت.\nمادده‌ی بیست‌وهه‌شت: بۆ پاراستنی ڕه‌چه‌ڵه‌ك و هه‌روه‌ها ڕه‌چاو كردنی بواره‌كانی ڕوحی و ده‌روونی، ژنێك كه ته‌ڵاق دراوه یا هاوسه‌ره‌كه‌ی مردووه، پێویسته به عیدده دانیشێت.\nخوای گه‌وره ده‌سته‌به‌ری هه‌موو یارمه‌تییه‌كانه.


ڕەوتی کشانەوەی هێزەکانی ئەمریکا لە ڕۆژاوای ئاسیا دەستی پێکرد - Mehr News Agency\nAP ١٤٠٠ Farvardin ١٣ ٠٧:٣٧\nNews Code 36624\nبە پاگەندەی وال ستریت ژۆرنال؛\nڕەوتی کشانەوەی هێزەکانی ئەمریکا لە ڕۆژاوای ئاسیا دەستی پێکرد\nڕۆژنامەیەکی ئەمریکی پاگەندەی کرد کە بایدن فەرمانی کشانەوەی بەشێک لە هێز و جیهازاتی سەربازی ئەو وڵاتە لە ناوچەکەی دەرکردووە.\nبە ڕاپۆرتی ئاژانسی هەواڵی مێهر، وال ستریت ژۆرنال پاگەندەی کرد کە جۆبایدن سەرۆک کۆماری ئەمریکا فەرمانی داوەتە پێنتاگۆن ڕەوتی کشانەوەی هەندێک جیهازات و هێزەکانی ئەو وڵاتە لە ناوچەی کەنداوی فارس دەستپێبکات.\nپاگەندە دەکرێت ئەمە یەکەم هەنگاوی دەوڵەتی نوێی واشنتۆن بۆ کەم کردنەوەی سەربازانی ئەمریکا لە ڕۆژاوای ئاسیا لە درێژەی ڕوانگەی وەرچەرخان بۆ ئیندوپاسیفیکە.\nبە پاگەندەی ئەو ڕۆژنامەیە، ئەمریکا لاینکەم سێ سیستەمی پاتریۆی لە ناوچەکە دەباتە دەرەوە کە یەکێکیان پێشتر لە بنکەی ئاسمانی ئەمیر سوڵتانی عەرەبستان جێگیر کرابوو.\nبڕێکی دیکە لە جیهازات لەوناە کۆپاپۆڕێک و سیستەمێکی چاوەدێریش خەریکی کشانەوە لە ناوچەکەن و هاوکاتیش بردنە دەرەوەی پاتریۆت و کۆپاپۆڕ دەتوانێت بە واتای کەم کردنەوەی چەندین هەزار سەربازی ئەمریکی لە ناوچەکە بێت.\nلە ماوەی ساڵی ڕابردوو ژمارەی سەربازانی ئەمریکی لە ناوچەکە نزیک بە 50 هەزار کەس بوو کە زۆر کەمتر لە ئەو ڕەقەمە 90 هەزار کەسیەیە کە دوو ساڵ لەمەوپێش، لە لووتکەی ئاڵۆزییەکانی تاران-واشنتۆن، لە ناوچەکە بوون.\nدەوترێت کە جارێ سیستەمی دژە مووشەکی دوورهاوێژی تاد لە ناوچەکە دەمێنێتەوە.\nژمارەی هێزەکانی ئەمریکا لە ڕۆژهەڵاتی ناڤین\nکشانەوەی هێزەکانی ئەمریکا لە کەنداوی فارس


مێژوویی دێرینی كوردستان(3)\n1_عیلامییه‌كان: له‌ڕه‌سه‌نی سپییه كۆنه‌كانن. زۆر ده‌گونجێت عیلامییه‌كان له‌شه‌پۆلی "ئاری"یه‌كانی یه‌كه‌م بن. 3 تا 4 هه‌زار ساڵ پێش زایین (6هه‌زار ساڵ پێش ئێستا) له‌كه‌ناری رووباره‌ی "كارون" (كه‌رخه) دا بوون، كه بریتیه له‌وڵاته‌كانی لۆرستان، ئیلام‌و به‌ختیاری ئێستا. 2_ گۆتی: گه‌لێك له‌ڕۆژهه‌ڵات ناسه‌كان به ئاشكرا ده‌ڵێن قه‌ومی "گۆتی‌و كورتی" بنچینه‌و ره‌گه‌زی هه‌ره كۆنی نه‌ته‌وه‌ی كورده. له5 هه‌زار ساڵ پێشدا ئه‌و قه‌ومه گه‌لێك زۆردار بووه، سه‌رداره‌كه‌یان كه ناوی "ئانتاتۆم" بووه، چووه به‌گشت عیلام‌و سه‌ركه‌وتووه، ئه‌م سه‌ركه‌وتنه ناوبانگی گۆتییه‌كانی خستۆته مێژووه. ناوچه‌كه‌یان بریتی بووه له: ناوه‌ندی هه‌ردوو رووباره‌كه‌ی سیروان‌و زێی بچوك كه ناوه‌ندیان "ئاراپخا" (كه‌ركوكی ئێستا) بووه. 3_ لۆللۆ: (سه‌ده‌ی 28ی پ.ز) لۆللۆكان له‌باكووری كاسییه‌كاندا بوون، له‌سلێمانی شاره‌زوور، زه‌هاوی ئێستا. 4_كاسی، له4 هه‌زار ساڵ پێش ئێستاوه ناویان له‌مێژوودا هاتووه_ نیشتمانی قه‌ومیان وڵاتی "كرمانشان"و "لۆرستان"ی ئێستا بووه یه‌كێك له 6 قه‌ومی سه‌ره‌كی پێكهێنه‌ری نه‌ته‌وه‌ی كوردن. 5_ سۆباری: بۆ یه‌كه‌مجار ناوی ئه‌و قه‌ومه له‌هه‌زاره‌ی سێهه‌می پێش زایین له‌ده‌ست نووسی "لۆگاڵ ئانی مۆندۆ" هاتووه_ ناوچه‌كانیان بریتی بووه له " باكووری عیلام تا چیای ئامانووس" (ئه‌م چیایه كه‌وتۆته نێوان ئه‌ده‌نه‌و ئه‌سكه‌نده‌رونه له‌باكوری كوردستان)6_ میتانی: دواییین قه‌وم له 6قه‌ومی هه‌ره كۆنی مه‌نزومه‌ی زاگرۆس (بنچینه‌ی ره‌گه‌زی نه‌ته‌وه‌ی كورد) دیاكۆنۆف ده‌ڵێت: وڵاتی میتانی له‌میانه‌ی هه‌زاره‌ی دووهه‌می پێش زایین له‌به‌شی باكووری دوو ئاوان (مێزۆپێتامیا) به‌شی باشووری فه‌لاتی ئه‌مه‌نیا‌و به‌شێك له‌سوریه تاكو موسڵ‌و كه‌ركوكی له‌خۆ ده‌گرت. 7_ مانایی. یه‌كه‌مینجار له‌سه‌ده‌ی نۆهه‌می پێش زایین له‌ساڵنامه‌كانی ئاشووری ناویان براوه. پێته‌ختیان شاری ئیزیرتۆ له‌په‌نجا كیلۆمه‌تری شاری سه‌قزه.\n8_ نایری: ئه‌م قه‌ومه له‌ناو نه‌ته‌وه‌كۆنه‌كاندا ناوی نییه، به‌ڵكو له‌سه‌ده‌ی (12ی پ.ز) به‌دواوه له‌مێژووی ئاشووریدا ناویان ده‌ركردووه. له‌سه‌ده‌ی (10 پ.ز) دا هه‌رێمه‌كانی نێوان زێی گه‌وره‌و رووباری دیجله له‌ژێر حوكمیاندا بووه. (باكووری كوردستان). 9_ هیتی: له‌ناو قه‌ومه‌كانی رۆژهه‌ڵاتی (ئه‌نادۆل)دا ئه‌م نه‌ته‌وه‌یه زۆر گرینگ‌و ناوداره. ئه‌مانه له‌و قه‌ومه مه‌ده‌نی‌و ده‌سه‌ڵاتدارانه‌ن كه له(كوردستان)ی توركیه‌ی ئێستادا 1500 ساڵ ژیاون. 10_ ئۆراڵتوو (خالیدی): له‌ساڵی (1250 پ.ز) به‌دواوه له‌ڕۆژهه‌ڵاتی ئه‌نادۆل په‌یدا بوون. ئاشوورییه‌كان له‌هه‌رێمی رۆژئاوای گۆمی (ورمێ)و ده‌وروپشتی گۆمی "وان"نیان وتووه. 11_ كاردۆخۆ: ده‌وڵه‌تی ماد پێكهاتووه له‌پاشماوه‌ی ته‌واوی قه‌ومه هه‌ره‌كۆنه‌كانی زاگرۆس، كه له‌ساڵی (700 پ.ز) پێكهاتوو و دواتر له‌شكستی كیاسالار (كه‌یخه‌سره‌و) (633_584 پ.ز)دا بووه به ئیمپڕاتورییه‌ك كه هه‌ر له ناوه‌ندی فه‌لاتی ئێرانه‌وه تا كو عێراق باكووری كوردستانی ئێستا‌و سنووری سوریه‌ی له‌ژێر ده‌سه‌ڵاتی دابووه. یه‌كێك له‌تیره گه‌وره‌كانی ده‌وڵه‌تی ماد "كاردۆخۆ" بوو. كاردۆ_خۆ دوو وشه‌یه، كاردۆ ناوی تیره‌كه‌یه (خۆ) كۆده‌نگه به زمانی ئه‌رمه‌نی. گزن فۆن له‌كتێبه‌كه‌ی خۆیدا (گه‌ڕانه‌وه) له‌ساڵی (400 پ.ز)دا ناویانی هێناوه. 6قه‌ومی یه‌كه‌می ئه‌م قه‌ومانه‌یانی ( عیلامی، گۆتی، لۆللۆ، كاسی، سۆباری، میتانی) بنچینه‌ی ره‌گه‌زی ئێستای نه‌ته‌وه‌ی كورد پێك دێنن‌و هه‌ر كامه‌یان زۆرتر له10 هه‌زار ساڵه نیشته‌جێی زاگرۆسن‌و له 5 هه‌زار پێش ئێستاوه ناویان هاتۆته ناو مێژوو.\nسه‌رده‌می عیلامییه‌كان : "ئه‌مین زه‌گی به‌گ له‌مێژوو ناوداره‌كه‌یاندا قه‌ومگه‌لی (گۆتی، لۆللۆ، كاسی، سۆباری) داناوه بۆ پۆله‌می یه‌كه‌مینی مه‌نزومه‌ی زاگرۆس. بێ گومان ئه‌م مێژوو نووسه ناوداره‌ی كورد به‌دوای وردبوونه‌وه‌یه‌كی زانایانه ئه‌م ته‌عبیره‌ی به‌كار هێناوه. كه‌واته له‌و ناوه‌دا هه‌رچی نه‌ته‌وه‌یه‌ك بووبێت پێویسته بخرێته ئه‌م ریزه‌وه وه‌كو ( عیلام‌و سومێر)یه‌كان بێت، ره‌گه‌زی ئه‌مانه هێشتا ساغ نه‌بۆته‌وه، به‌ڵام بڕیاری زاناكان له‌سه‌ر ئه‌وه‌یه كه ئه‌و دوو قه‌ومه له‌ڕه‌سه‌نی سپین، چونكه به‌شێوه‌ی رۆخسار له‌وان ده‌چن‌و تێكڕا ئه‌وانه به‌یه‌كه‌وه ژیاون، ته‌نانه‌ت وڵاتی عیلام له‌گه‌ڵ دیاری "كاسی، گۆتی، لۆللۆ" كانه به‌جێگاۆ رێگا له‌پاڵ یه‌كدا بوون، به‌م پێیه ده‌بێت گشتیان یه‌ك "مه‌به‌ست" بن، به‌كورتی وادیاره ئه‌م عیلامیان له‌ده‌سته‌ی یه‌كه‌م تیره‌كانی ڤاگرۆس‌و ئه‌وه‌ی بینراوه ئه‌وانه به‌یه‌كه‌وه بوون پاشان هاتوونه‌ته باشووری ئێران.\nله‌مێژووی نه‌ته‌وه‌كانی رۆژهه‌ڵاتی نزیكی كۆندا ئه‌م عیلامیانه به‌ناوبانگن، له‌گه‌ڵ "سومێر"ییه‌كان هاوده‌وره بوون. ئه‌وه‌نده هه‌یه وه‌ك سومێرییه‌كان پێشكه‌وتوو نه‌بوون. له‌گه‌ڵ "ئاژه‌ڵ"دا زۆر خه‌ریك بوون، له‌ناو شاخ‌و دۆڵی وڵاته‌كه‌یاندا به‌ڕه‌و مه‌ڕ‌و ماڵاتیان راده‌گرت‌و به‌ده‌م ئه‌وه‌شه‌وه له‌گه‌ڵ كشت‌و كاڵ كردندا خه‌ریك ده‌بوون. نه‌ته‌وه‌یه‌كی به‌وره‌و به‌هێز‌و شه‌ڕكه‌ر بوون، له‌گه‌ڵ "سومێر"یه‌كاندا زۆر به‌شه‌ڕ هاتوون. گه‌لێجار "سومێر"و "ئه‌كه‌د" له‌ناكاودا‌و یان به‌سه‌ریانا، شاری "بابل"و گه‌لێك شاری تریشیان داگیركردوون‌و تاماوه‌یه‌كیش له‌ژێر ده‌سه‌ڵاتیاندا ماوه‌ته‌وه، به‌ڵام شه‌ڕ هه‌ر درێژه‌ی كێشاوه هه‌تا عیلامییه‌كان شكستیان خواردووه‌و ده‌ركراونه‌ته ناو كه‌ژه‌كانی وڵاتی خۆیان.\nهه‌تا ناكۆكی نه‌كه‌وتۆته ناوخۆیان، حاڵیان زۆر باش بووه. وڵاتیان ئاوه‌دان‌و خه‌ڵكه‌كه به ئاسووده‌یی ژیاوه. شاره‌كانیان رازاوه‌و رێك‌و پێك بووه. پێته‌خته‌كه‌یان شاری به‌ناوبانگی "سووز" یان "شه‌وشه‌ن" بووه. ئه‌م شاره پێشتریش له‌سه‌ر رووباری "كارون" نزیك تێكه‌ڵبوون به ده‌ریا دروست ببوو. به‌تاڵانی وڵاتی "سومێر"و "بابل" ئه‌م پێته‌خته‌یان رازاندۆته‌وه. كۆشك‌و سه‌رای به‌رزی تێدا دروست كرابوو. پاشاكانیان له‌وێدا رایان ده‌بوارد. به كورتی عیلام له 2300 ساڵ زیاتر سه‌ربه‌خۆ ژیاوه‌و تا ساڵی (650 پ.ز) له‌ڕه‌نگی ده‌وڵه‌تێكی سه‌ربه‌خۆدا ماوه، به‌ڵام له‌به‌ر ئه‌وه‌ی به‌رده‌وام ده‌ستدرێژی ده‌كرد بۆ سه‌ر عێراق‌و له‌و كاته‌شدا ئاشوورییه‌كان له‌عێراقدا حوكمیان ره‌وای هه‌بووه‌و براوه بوون. "ئاشووربانی پاڵ" پاشای ئاشوور به‌له‌شكه‌ری قورسه‌وه هێرشی كردۆته سه‌ر عیلامدا. سوپای عیلام شكاوه، شاری "سووز"ی جوان له‌دوای تاڵانكردن، وێران كراوه. ئه‌مجاره وڵاتی عیلام هه‌مووی زه‌وت بووه‌و خه‌ڵكه‌كه به‌دیل گیراوه. له‌و كاته‌وه عیلام له‌ناوچووه. ئه‌گه‌رچی "سووز_ سه‌وسه‌ن"له‌زمانی پارسیه‌كاندا دووباره‌وه ئاوه‌دان كراوه‌ته‌وه، به‌ڵام ئه‌مجاره "شای ئێران" حوكمی تێدا كردووه. له‌سه‌ر هه‌رێمی عیلامدا تیره‌و تایفه‌ی "لۆر"و "له‌ك" نیشته‌جێن كه هه‌ر دووكیان دوو قه‌ومی په‌تی نه‌ته‌وه‌ی كوردن.


مەلا بەختیار: لە لوتكەوە بۆ دامێن نەوت و جەوت دەدزرێ - تۆڕی میدیایی خەڵک\nبەرپرسێكی باڵای یەكێتیی نیشتمانیی كوردستان ڕەخنە لە بەرپرسانی هەرێم دەگرێت لەپای چارەسەر نەكردنی دۆخی ژیانی خەڵك و بنبڕ نەكردنی گەندەڵی و دەڵێت: “وڵاتەكە تاڵان دەكرێ”.\nمەلا بەختیار، ئەندامی ئەنجوومەنی باڵای سیاسی و بەرژەوەندییەكانی یەكێتی لە هەژماری خۆی لە فەیسبووك لە”كورتیلە ڕەخنە”یەكدا ئاماژەی بەوەكردووە، ڕۆژانە، قورگی هەندێك پەرلەمانتار، بەهۆی پەیتا پەیتا باسكردنی گەندەڵیەوە بریندار بووە؛ ئەمانە، دەیسەلمێنن كە لە لوتكەوە بۆ دامێن، نەوت و جەوت، دەدزرێ.\nدەشڵێت: “حاڵ لە دوو حاڵ بەدەرنییە، یان حكومەت و پەرلەمان توانای چارەسەركردنی فراوانبونی گەندەڵیان نییە یاخود، لەناو حكومەت و پەرلەمانیش، گەندەڵكار هەیە و ناوێرێت كەیسەكە هەڵبداتەوە. نەكا بەرۆكی خۆشیان بگرێتەوە!”.\nمەلا بەختیار سەرسوڕمانی خۆی لەوە دەربڕیووە، “سەیرە..! وڵاتەكە تاڵان دەكرێ. مووچەخۆریش لە برسێتی قۆڕەی سكیان دێ. پاشەكەوتی بودجە چارەسەر ناكرێ. وا لە هەڵبژاردنیش نزیك دەكەوینەوە. ئیتر پڕ و پاگەندەی هەڵبژاردن دەست پێ دەكات. بەشێكی برسیەكان گەندەڵەكانیان بیر دەچێتەوە. زوڕناكە، ئەوانیش هەڵدەپەڕێنێ!”.\n“بەهۆی بێباكی حكومەت، ساڵ لەدوای ساڵ، بارگرانی زیاتر بۆ هاووڵاتیان دروستدەبێت”\nخەڵك- شارەزایەكی ئابووری ڕایدەگەیەنێت، لەغیابی نەبوونی پلانی گشتی حكومەت و نەبوونی بودجەی ساڵانە، جارێكی تر بارگرانی لەسەرشانی هاوڵاتیان ومووچەخۆران…\nخەڵك- بەهۆی بارینی بارانی بەخوڕ لە شاری هەولێر لە چەندین گەڕەك لافاو هەستاوە و چەند شەقامێكی سەرەكیش بەربەست كراون. (زیاتر…)\nخەڵك پەرلەمانتاری سەربەخۆ لە پەرلەمانی كوردستان دەچێتە ڕیزەكانی یەكێتی و ئەمڕۆ لە لایەن هاوسەرۆكی یەكێتی نیشتمانی كوردستانەوە پێشوازی لێكرا…


لەندەن... بەڕێوەبەرێكی نەوتی لەسەر گەندەڵیی عێراق سێ ساڵ زیندانی كرا\nبۆ ئیمزاكردنی گرێبەستی نەوتی بەرتیلی داوەتە بەرپرسانی عێراق\nBasnews 30/07/2020 - 20:45 عێراق\nپێش كەمێك ئاژانسی هەواڵی (رۆیتەرز) بڵاوی كردەوە كە ئەمڕۆ پێنجشەممە دادگای لەندەن بڕیاری سێ ساڵ زیندانیكردنی بۆ بەڕێوەبەری پێشووی كۆمپانیای ئونا ئۆیڵ دەركرد، بە هۆی ئەوەی لە عێراقدا بۆ دەستكەوتنی گرێبەستی نەوت، بەرتیلی داوەتە بەرپرسانی حكوومەتی عێراق.\nبە پێی هەواڵەكەی رۆیتەرز، دادگاكە سێ ساڵ زیندانی بۆ بەڕێوەبەری پێشووی كۆمپانیای راوێژكاریی ئونا ئۆیڵ دەركردووە، ئەمەش دووەم گەورە بەرپرسی كۆمپانیاكەیە لەسەر تێوەگلان لە گەندەڵی لە عێراقدا زیندانی بكرێت.\nرۆیتەرز ئاشكرای كردووە كە ئەم بەڕێوەبەرە بەرتیلێكی داوە بۆ وەدەستخستنی گرێبەستێكی نەوتی كە بایی 55 مليۆن دۆلاری ئەمریكی بووە.\nتاوانبارەكە ناوی ستیڤن وایتڵییە و تەمەنی 65 ساڵە، دادگا تاوانی بەخشینی نیو ملیۆن دۆلاری وەك بەرتیل بەسەردا ساخ كردەوە.\nجێی باسە ماوەی چوار ساڵە لێكۆڵینەوە لەم كەیسەدا دەكرێت، تا ئەمڕۆ گەیشتە ئەنجامی كۆتایی، بەڵام ئەوەی جێی سەرنجە نازاندرێ لە عێراقەوە چ بەرپرسێك نیو ملیۆن دۆلارەكەی وەرگرتووە و بەبێ لێپرسینەوە رزگاری بووە.\nپێشتر زیاد عەقل كە هاووڵاتییەكی لوبنانیە و بەڕێوەبەری كۆمپانیاكە بووە لە عێراق، هەمان دادگا بە پێنج ساڵ زیندانی سزای دابوو.


یارییەکی کوردی هاتە بازاڕی ئێران - Mehr News Agency\nیارییەکی کوردی هاتە بازاڕی ئێران\nناسەی هەواڵ: 4086461 - Wed 13 September 2017 - 20:14\nهاوکات له‌گه‌ڵ شه‌وی فه‌رهه‌نگی کوردستان له تاوه‌ری میلادی تاران فرۆشتنی یاری شۆفێر له ئێران ده‌ستی پێ کرد.\nبه ڕاپۆرتی ئاژانسی مێهر، ئه‌م یارییه کۆمپیوترییه له لایه‌ن کۆمپانیای "ژووری مانگ" له سنه به‌رهه‌م هاتووه.\nمحه‌مه‌د حه‌یده‌ر، به‌ڕێوه‌به‌ری کۆمپانیای ژووری مانگ له‌مباره‌وه وتی: ئه‌م یارییه له لایه‌ن لاوانی کورده به‌رهه‌م هاتووه و له ساڵی ۲۰۱۵ ڕه‌وانه‌ی بازاڕه جیهانییه‌کان کراوه و تاکوو ئێسته زیاد له ۱۶۰ هه‌زار نوسخه‌ی لێ فرۆشراوه.\nئه‌و له‌مباره‌وه زیادی کرد: تاکوو ئێسته ئه‌م یارییه کۆمپیوترییه زیاد له ۱۲۰ هه‌زار دۆلار داهاتی بووه. زیاترین فرۆشی له وڵاتانی ئه‌مریکا، بریتانیا، فه‌ڕه‌نسا و ڕووسیا بووه. ئه‌م یارییه نزیک به ۱۵۰۰ که‌س له به‌رهه‌م هێنانی به‌شداریان بووه و هه‌موو ملۆدییه‌کانی یارییه‌که‌ش کوردی خۆش و به‌زمی له‌گه‌ڵ مۆسیقای سونه‌تی ئێرانه.\nحه‌یده‌ری له کۆتایدا وتی: دوای سه‌رکه‌وتن له بازاڕه جیهانییه‌کان به‌ڕیاری ئه‌وه‌مان داوه تاکوو فرۆشی ئه‌م یارییه سرنج ڕاکێشه له ناوخۆی ئێرانیش ده‌ست پێ بکه‌ین که به باشمان زانی له شه‌وی فه‌رهه‌نگی کوردستان له‌م بابه‌ته ڕوونوێنی بکه‌ین.\nشایانی باسه ئه‌مه بۆ یه‌که‌م جاره که کۆمپانیایه‌کی کورد بتوانێت له ئاستی جیهانی ڕکابه‌ری یاری کۆمپیوری بکات و بڕیار وایه که به‌شی دووهه‌می یاری شۆفیڕ به زوویی ڕه‌وانه‌ی بازاڕ بکرێت.


گەریلاکان لە چەلێ و شەمزینان و لێلکان چالاکییان ئەنجامدا – کوردی – RojNews.News\nگەریلاکان لە چەلێ و شەمزینان و لێلکان چالاکییان ئەنجامدا\n29/02/2020 - 1:55:51 pm\nپێنجشەممە, 14 يون 2018 – 15:19 ڕۆژنیوز – ناوەندی هەواڵەکان\nناوەندی ڕاگەیاندنی هێزەکانی پاراستنی گەل- هەپەگە، ئەمڕۆ لەبارەی چەند چالاکییەکی رۆژانی ڕابردووی گەریلاکان لە شەمزینان، گەڤەر و گردی لێلکان ڕاگەیەندراوێکی بڵاوکردەوە.\nهەپەگە ڕایگەیاند: ١٢ی حوزەیران کاتژمێر ١:٣٠ خولەکی پاشنیوەڕۆ لە چەلێی سەربە جولەمێرگ لەگردی کورشینۆ چالاکییەک لەدژی سوپای تورک ئەنجامدرا، لەو چالاکییەدا گورزی توند لە سوپای تورک درا، بەڵام ژمارەی کوژراو و بریندارەکانی دوژمن نەزانرا.\nهەپەگە هەروەها ئاماژەی بەوەشدا: ١٣ی حوزەیران کاتژمێر ٠٣:٠٠ لە شەمیزنانی سەربە جولەمێرگ لەنێوان گردەکانی شەهید شەڤگەر و گردی چەتا چالاکییەکی دیکە لەدژی یەکینەیەکی سوپای تورک ئەنجامدرا، لەو چالاکییەشدا چەندین سەربازی سوپای تورک کوژران و برینداربوون.\nلەبارەی چالاکیی گەریلاکان لە باشوری کوردستانیش هەپەگە ڕایگەیاندووە: ڕۆژی هەینی کاتژمێر ٠٣:٥٠ خولەکی پاش نیوەڕۆ لە گردی لێلکانی هەرێمی برادۆستی سیدەکان، چالاکییەکمان ئەنجامدا و گورزی توند لە پێگەکانی سوپای تورک درا.\nلەکۆتاییدا هەپەگە ڕایگەیاند: سوپای تورک ڕۆژی ٦ی حوزەیران لە جولەمێڕگ و گەلیی مارینۆس، مەزا مارینۆخ و کاتۆ مارینۆس ئۆپەراسیۆنێکی دەستپێکرد، ئەو ئۆپەراسیۆنە ڕۆژی ١٢ی حوزەیران بەبێ هیچ ئەنجامێک کۆتاییپێهات.\nمانگی سووری کوردی هاوکاری بۆ عەفرین و باکوری کوردستان نارد\nپاسەوانانی کاندیدێکی ئاکەپە دەستڕێژی گوللـەیان لە دوکاندارانی پرسوس کرد


ئاسایشی سلێمانی لەناحیەی بازیان چەكدارێكی داعشی دەستگیركرد – تۆڕی میدیایی خەڵک\n2019/07/11 - 7:30 PM\nبەڕێوەبەرایەتی ئاسایشی ڕۆژئاوایی سلێمانی ڕایدەگەیەنێت، لەدوای كۆكردنەوەی زانیاری ورد لە سەری كەسێكی بە ڕەگەز عەرەبیان لە ناحیەی بازیان دەستگیركردووە، كە پێشتر چەكداری داعش بووە، دەشڵێت،”ماوەی ساڵێكە لە سنوری چەمچەماڵ و بەردەقارەمان و بازیان نیشتەجێبووە”.\nبەڕێوەبەرایەتی ئاسایشی ڕۆژئاوایی سلێمانی لە ڕاگەیەنراوێكدا، كە وێنەیەكی دەست (خەڵك) كەوتووە ڕایگەیاندووە، لەدرێژەی هەوڵەكانیان بەردەوامە بۆ دەستگیركردنی ئەو كەسانەی، گۆمانیان لێدەكرێت، كە پەیوەندیان بەڕێكخراوی داعشەوە هەبوو بێت بەردەوامە.\nدەشڵێت،”لە ناحیەی بازیان لەلایەن هێزەكانمانەوە بە بڕیاری دادوەر كەسێك دەستگیركراوە، بە ناوی (عەلی عیودە) دانیشتوی ناحیەی روومادی لە پاڕێزگای ئەنبار ، كە لەساڵی 2015وە پەیوەندیكردوە بەچەكدارانی داعشەوە و لەگەڵ چەكدارانی داعش ماوەتەوە”.\nڕاشیگەیاندووە، لەدوای كۆتای هاتنی داعش ناوبراو دەچێتە سوریا و لەدواتر دێتە خاكی هەرێمی كودستان و لە ساڵی ۲۰۱۹ ڕوو لە سنوری چەمچەماڵ و بەردەقارەمان و بازیان دەكات و لە ئێستادا بەبڕیاری دادوەر بەپێی مادەی (۲)ی تیرۆر بەندە.\n2019/10/16 - 11:01 AM\nسوپای توركیا و گروپە چەكدارە هاوپەیمانەكانی توركیا لە سنووری عەین عیسا هەوڵی پێشڕەوی دەدەن.\nبەپێی زانیارییەكان، شەڕێكی سەخت لەناوچەكە لەنێوان سوپای سوریا و گروپە چەكدارەكانی هاوپەیمانی توركیا دەستی پێكردووە.\nمەترسی ئەوەش دەكرێت ڕاستەوخۆ سوپای توركیا كە پاڵپشتی گروپە چەكدارەكان دەكات بچێتە شەڕەكە لەگەڵ سوپای سوریا.\nئۆتۆمبێل و تەکنەلۆژیا56 خولەک پێش ئێستا


ئاماژەکردنی پیتی "ۊ" بە تەختەکلیلی کوردی | kurditgroup\nئاماژەکردنی پیتی "ۊ" بە تەختەکلیلی کوردی\nببوورە من ناتوانم بە کوردی سۆرانی قسە بکەم! بەڵام خواستم بێژم کە بۆ چی پیتی "ۊ"(تایبەت بە کوردی باشووری) و له تەختەکلیلی کوردی نین.مەگەر کوردان تەنها سۆرانن یان تەنها کورمانجن!؟\n1 / جافی کرماشان\n[i]لوتفەن پیتی [/i]"ۊ"(تایبەت بە کوردی باشووری) بە تەختەکلیلی کوردی(بۆ کوردانی باشوور) ئاماژە(اضافه) بکەن.\nبێگومان گشتمان کوردین. پێموابێ ئەم تەختەکلیلە لە سەر بنەمای پیتەکانی ڕێنووسی یەکگرتووی کوردی (و بۆ زمانی کوردی یەکگرتوو یا ستاندارد) داندراوە بۆیەش ئەم پیتانەی ئاماژەت پێداون تێیدا نین. منیش بە باش و بە پێویستی دەزانم کە پیتەکانی هەموو زاراوەکانی زمانی کوردی دە تەختەکلیلی کوردیدا شوێنێکیان بۆ دیاری بکرێ (بۆ نموونە بە دوکمەی 'شیفت' + 'و' بۆ 'ۊ'). هەڵبەت ئەم کارە لە دەست مندا نیە و لێشی نازانم. بەڵام بۆ ورووژاندنی زۆرتری باسەکە:\n- دەزانم دە هەورامیدا بێجگە لە پیتی 'د' پیتێکی دی هەیە نزیک لە 'ز' وەکوو 'ذ'ی عەڕەبی، وەک (ئەذا=دایک). بەڵام ئایا ئەم پیتەی 'ۊ' کە بەڕێزت باسی دەکەی هاوکات دەگەڵ پیتەکانی 'و'، 'وو' و 'ۆ'دا بوونی هەیە یا تەنیا شێوەدەربڕینەکە لە کرماشان دەگەڵ بەشەکانی دی کوردستاندا جیاوازی هەیە. بۆ وێنە پیتی 'س' لە موکریان و لە لای جافەکانی جوانڕۆ وەک یەک دەرنابڕدرێ. لە موکریان زۆرتر بۆ لای 'ص' دەشکێتەوە هەروەها 'ت' لە کورمانجی باکووردا دەگەڵ زاراوەکانی دیدا وەک یەک نین. یان هەر دە کورمانجی ناوەڕاستدا، پیتی 'ز' لە 'دێزە' و 'دیزە' دا یەک نیە. 'ز'ی یەکەم زۆر لەوەی دووهەم قەڵەوترە. بەڵام خۆ ناکرێ بۆ هەموو ئەمانە پیتی جودا دابندرێ. مەگەر ئەوەی کە بەڕاستی دوو پیتی جیاواز بن وەکوو پیتە هەورامییەکە.\n- ئێستا هەر ئەم دوو پیتانە دە تەختەکلیلەکەماندا کەمن یا ئیدیش ماون؟\n- ئەم پیتانە لە لایەن لێژنەیەکی پسپۆرەوە بڕیاریان لە سەر دراوە یا بەرهەمی لێکۆڵینەوەی خۆتە و دەتوانی زیاتر لێرە ڕوونی کەیەوە تا بەرپرسەکان بتوانن چاکتر بڕیار بدەن؟\n- پێم سەیرە ئێستا ئەم دوو پیتانەت چۆن نوسیون؟\nسڵاو ئیمەیش وەکرماشان بڕەسان.\n3 / جافی کرماشان\nبەداخەوە کوردی(سۆرانی) قسە کردنم زۆر باش نیە!من خۆم کرماشانی نیم.بەڵام لە کرماشان دەژیم.ئێوە پرسین کە ئێستا ئێمە ئەم پیتە چۆن دەنووسین،:کوردانی باشووری بۆ نووسینی ئەم پیته 'ۊ' به دوو پیتی «وی» نیشان دەدەن بۆ وێنە وشەی «دوور» لە کوردیی باشووریدا «دویر» دەنووسن ئەگەر نەنووسن «دۊر». لە ئەلفوبێی یەکگرتوودا پیتی «Ù ù» بۆ ئەم بزوێنە دابین کراوە.\nم زانم ک ئیوە فکر کەین تەنیا خوەتان کوردین و تەنیا پیتەیل سوورانی(سۆرانی) وە کیبۆرد کوردی ئزافە کردین!\n4 / جافی کرماشان\nئەڕا؟ چون ھێشتا حەرفگەل سۆرانی خۆیچی تەواو دروس نەوگە. ھەرکاتێک کیبۆردێکی سۆرانی تەواو دروست بو پێویستمان بەخەڵکی وەک ئێەوەیە بەشداری تیا بکەن. دڵنیام کاکە بەردەو ھاوڕێیان گوێت لێ ئەگرن ئەگەر تۆزێک تەحەممولکەیت.\nسڵاو لە کرماشان\nبا بیکەینە پڕۆژەیەک، کاک سیا؟ (فورسەتە دەسکاری شوێنی ع و ح بکرێت)\nلەگەڵ دەستکاری کردندام بەس بۆ زیادکردنی پیت ـی زاراوەی تر ئەمە پێم وانییە گونجاو بێت نەک لەبەر ئەوەى من زاراوەیەکی دیاریکراوی کوردی بەڕاست بزانم نا بەڵکو پێم وایە کە هێشتا زوو وە بۆ ئەو کارە جۆرێک لە ئاڵۆزی دەردەکەوێت لە تەختەکلیلەکە و یەکنەگرتنی زاراوەکان لەم دەمەدا..


سوزان سۆنتاگ: نووسين له ژيان و كاركردن پڕ پێچووپەناتره » DidiMn\nسەرەتا / چاوپێکەوتن/کتێب / سوزان سۆنتاگ: نووسين له ژيان و كاركردن پڕ پێچووپەناتره\nئێميلى تێمپڵ، نووسەر و ڕەخنەگرى ئەدەبى لە ماڵپەڕى ليتهەب، لە وتارێكيدا بە شێوەيەكى فراوان باس له نوێترين كورته‌چيرۆكەكانى سوزان سۆنتاگ، ڕەخنەگر و ڕۆماننووسى ئەفسانەيى ئەمريكى دەكات، بە ناوى پرس و بەدواداگەڕان. ئەو وتارەكەى بەم شێوەيه دەست پێ دەكات؛ ”من هەردەم بۆ خوێندنەوەى بەرهەمەكانى سوزان سۆنتاگ بە پەلەم و دەورووژێم، چونكە هەميشه شتگەلێكى بۆ خوێندنەوه و فێربوون تێدايه.“\nسوزان سۆنتاگ لە ساڵى 2004 كۆچى دوايى كرد. ئەگەر ئەو گۆڤارانەى سۆنتاگ بابەتەكانى خۆى بۆ ناردوون، بيانژمێرين، دەبينين بە شێوەيەكى بەرچاو سەرقاڵى كاركردن بووه. من بە بينينى نووسينەكانى ئەو دێمه بوون. زۆرينەى نووسەران پەسنى ئەو دەكەن. هۆكارى بەشێك لەو پێداهەڵدانانەش دەگەڕێتەوه بۆ بۆچوونه جياوازەكانى سوزان لەبارەى نووسين، هەروەها ئەوەى نووسينى بەپێز دەبێت چ تايبەتمەندييەكى هەبێت؟ لەگەڵ هەبوونى هەندێك پارادۆكس (ناسازگارى)، بەڵام ڕامانەكانى ئەو دروستن و هەندێكيانم كۆ كردوونەتەوه:\nنووسەر پێويسته خاوەنى چ كەسايەتييەك بێت؟\nپێويسته نووسەر خاوەنى ئەم چوار كەسايەتييه بێت:\nنەفام و نەزان.\nخاوەن ستايلى تايبەت بە خۆى.\nخاڵى يەكەم ئەو شتانەى كە پێويستن بۆ نووسين فەراهەمى دەكات، دووەم بوارى پەلكێشبوون بە نووسەر دەدات، سێيەم بەتام و چێژبەخشه و چوارەميان پێدانى هۆشيارييه. نووسەرێكى كارامه خاوەنى هەر چوار تايبەتمەندييەكەيە، بەڵام لەگەڵ ئەزموونكردنى دوو خاڵى يەكەميش، دەشێت ببێت بە نوووسەرێكى باش، چونكە ئەو دوو خاڵه لە سەرووى ئەوانى ديكەيە (له لەدايكبوونەوەى دووبارەدا: نووسراوى ڕۆژانه و يادگارييەكان 1947- 1963).\nيان بە شێوەيەكى سادەتر، زيرەكيى بۆ نووسەرێك:\nهەموو شتێك بزانن لەبارەى خەسڵەتەكان و هێما دانانى ڕيتم و وەزن، هۆشێكى ئەخلاقيانەتان هەبێت. ئەمه باڵادەستییەكى ڕاستەقينه لە نێو خودى نووسەر جێگير دەكات (لەو كاتەى ئاگايى لە لەشدا كۆنتڕۆل دەكرێت، نووسراوى ڕۆژانه و يادگاریيەكان 1964 – 1980).\nلەبارەى دۆزينەوەى ئيلهام له ژيانى ڕۆژانەدا:\nكارەكان بە ئەنجام بگەيەنن، ورەتان بەرز و بڕواتان بە خۆ هەبێت، پەيجور و گوماناوى بن، چاوەڕوانى ئەوە نەبن كە ئيلهام بە نائاگايانه بەرەو ڕووتان پەلكێش بێت، يان كۆمەڵگه يارمەتيدەرتانە (له وتارى جەژنى دەستپێكى زانينگەى واسێر- 2003).\nلەبارەى بنچينەى ئەخلاقى نووسەر:\nڕوون و ئاشكرايه، من نووسەرانى ڕۆمان و چيرۆك و شانۆنامەكان بە ڕێنوێنكارى ئەخلاق دەزانم. بەم مانايه نييه هەستپێكردنێكى ڕاستەوخۆ يان سادە، ئەخلاقى بێت، ئەو نووسەرانەى كە بەگشتى چيرۆكى جدى دەنووسن، بير له بابەتى ئەخلاقى دەكەنەوه. ئەوان خەسڵەتى مرۆڤبوونى هاوبەشيمان له چيرۆكەكانياندا وێنا دەكەن. هەرچەنده ئەو جۆره ژيانه لەوانەيه لە خودى ئێمه بە دوور بێت، بەڵام دەتوانين دركى پێ بكەين. ئەوان زەين و خەياڵمان دنه دەدەن. ئەو چيرۆكانەى كه دەيانگێڕنەوه پڕ پێچوپەنا و ڕاڤەن، له ئەنجامدا ئازارى هاوبەشمان ساڕێژ و فێرى هەڵسەنگاندنى ئەخلاقيمان دەكەن. (لە كتێبى لە هەمان كاتدا: ڕۆماننووس و بەڵگەخوازى ئەخلاقى)\nناوداربوون لە چوارچێوەى چيرۆكى هاوچەرخدا:\nخۆشحاڵم ڕزگارم بووه لەو خەمۆكييەى لە نێو چيرۆكى هاوچەرخدايه. من نامەوێت نامۆييبوون شرۆڤه بكەم. ئەمە شتێك نييه هەستى پێ بكەم. تامەزرۆى هەموو بەشداريكرندێكى پڕخرۆشم بە هەموو جۆرەكانيەوه. لە گشت بەرهەمەكانمدا پێم دەڵێن: مكوڕ به، هەستت ناسك بێت و دڵخۆش به (لە چاوپێكەوتنێكيدا لەگەڵ لێسڵى گريس- 1992).\nلەبارەى خود (ئيگۆ):\nخودى خود، بێهێز، هۆشيار و زۆر پەسند و ژيره. نووسەران چاك خۆويستین، بگره بە شێوەيەكى نەفامانه. خودى ژير، ڕەخنەگران ڕەخنەيان ئاڕاسته دەكەن، بەڵام عەقڵييەتى ئەوان بە داهێنان و ئاستبەرزى هزريان گرێدراوه. (له لەدايكبوونەوەى دووبارەدا: نووسراوى ڕۆژانه و يادگارييەكان 1947- 1963)\nلەبارەى دوو جۆر لە نووسەران:\nهەندێك لە نووسەران كەسانى جڤاكين، وەكو هۆمێر و تۆڵستۆى، يان ناخگەران وەكو فرانز كافكا. هەوڵ بدەن جيهانێكى پايەبەرز له خێرخوازى و چاكەكارى بخوڵقێنن كە جێگەى هەڵسەنگاندن نەبێت؛ يان شێتايەتى نيشان بدەن. يەكەميان زۆر باشترە، بەڵام من لە نووسەرانى جۆرى دووەمم. (له لەدايكبوونەوەى دووبارەدا: نووسراوى ڕۆژانه و يادگارييەكان 1947- 1963)\nسەرنج بدەن. هەموو شتێك پەيوەسته بە سەرنجدان. هەميشه سەرنجدانێكى زياد لە ئەندازه بۆ ئەو شتانەيه كە لە دەرەوە بوونيان هەيه. ئەو كەمە بەڵێنانەى لە ژياندا بۆى سەرقاڵيت، ڕێگە مەدە بۆت ببن بە بيانوو. سەرنج باسێكى هەستيارە. ئێوە بە ئەوانى ديكەوە گرێ دەدات و تامەزرۆتان دەكات. بە تاسە بن (له وتارى جەژنى دەستپێكى زانينگەى واسێر- 2003).\nلەبارەى ئەوەى چ شتێك ئەوى بۆ نووسين هان دا؟\nخوێندنەوەى كتێب، بەڵام بە دەگمەن لەگەڵ ئەو شتانەى دەياننووسم لە پەيوەنديدايه. من دەربارەى مێژووى هونەر، مێژووى تەلارسازى، موزيكناسى، كتێبى زانكۆكان لە ژانرى جياواز و شيعر، زۆر دەخوێنمەوه. دەستپێكردن تا ڕادەيەك ئەستەمە. لە ڕێگەى خوێندنەوە و گوێگرتن لە موزيك كە وزەم پێ دەدات، لە هەمان كاتيشدا نيگەران و بێئۆقرەم دەكات، لە نووسين باز دەدەم؛ هەروەها من لەبارەى نەنووسينيش هەست بە تاوانبارى دەكەم. (لە چاوپێكەوتنيدا لەگەڵ پاريس ڕڤيوو)\nلەبارەى ئەوەى خوێنەرى چ ژانرێك بووه لە كتێبەكان؟\nپێويسته ئاگەدارى ئەو كتێبانە بم كە دەيانخوێنمەوه. ناتوانم سەرنج بخەمە سەر ئەو كتێبانەى كە هچ شتێكيان بۆ ڕێنوێنی و فێربوون تێدا نييه. من ئاشقى پەخشانى خەياڵئامێزم. بۆ ئەوەى كەمتر سەرتان بئێشێنم، پێويسته بڵێم زۆرينەى ئەو نووسەرانەى من خۆشم دەوێن، لە سەردەمى لاوێتى شاعير بوون، يان لە ئێستادا شاعيرن. لەڕاستيدا ستايل و ژانرى من جێگەى پەسەندى گشتى نابێت. ئەو كتێبانەى كه جێى سەرنجمن لەمانه پێك هاتوون؛ جانى گێرهارت لە نووسينى درايزێر. ديموكراسى له نووسينى ديدين. هەڵۆى كۆچەر لە نووسينى گلێن وەى. باوكى مردوو لە نووسينى دۆناڵد بارتێڵمى. (لە چاوپێكەوتنيدا لەگەڵ پاريس ڕڤيوو)\nبيروبڕوا و تايبەتمەندیی كەسى خۆتمان پێ بڵێ لەبارەى نووسين:\nنووسين، كار و ڕازێكى ئاڵوودەيە. مەرجه نڤيسكار لە ئاستێكى جياوازدا بێت لە دركپێكردن و نواندن، هەروەها پێويسته لە دۆخى هۆشيارى، ئاگاييەكى كامڵ و سادەيیدا بێت. هەرچەنده ئەم پرسانه لە هەر هونەرێكى ديكه له ئەولەويەتدان، بەڵام لە نووسيندا زياتر خۆيان دەسەپێنن و ڕاسترن، چونكە نووسەر بە پێچەوانەى نيگاركێش يان موزيسيان، لە ميديۆمێكدا سەرقاڵى كاركردنە كە تەواوى كاتەكانى خۆى لەپێناويدا تەرخان دەكات. كافكا گوتوويەتى: ”گفتوگۆكردن دەربارەى شتێك كە من بيرى لێ بكەمەوه، وەك: شتێكى بەبايەخ، مكوڕبوون و هەقيقەت، يان هەر شتێكى ديكە كە خۆى به هزرمەوە بلكێنێت، ڕاستەوخۆ بنبڕى دەكات.“ پێم وا بێت زۆرينەى نووسەران سەبارەت بە گفتوگۆ و هەرچيیەك كە له سوودە باوەكانى زمانى بۆ ئاشكرا دەبێت، لێى بەگومانن، بەڵام من پێم وايه نووسين بەم جۆره مۆدێله، بۆ بەيانكردنى بيروڕاى كەسى نادروسته. كەچى تەنها كارێك كە من له ساتى نووسينى بيروڕا و تايبەتمەندیی كەسى خۆم ئەنجامى دەدەم، دركاندنى هەموو پەيڤەكان و تێكشكاندنى ئامێرى پيتچنينمه. نووسين لە ژيان و كاركردن پڕ پێچـووپەناتره. (لە چاوپێكەتنيدا لەگەڵ جێفرى مۆيز)\nلەبارەى ئەوەى نووسەرانى باش چ ئەركێكيان لە سەرشانه و پێويسته چى ئەنجام بدەن؟\nزۆرێك لێم دەپرسن ئايا ئەركێك بوونى هەيه كە نووسەران پێي هەڵبسن. هەروەها من لە چاوپێكەوتنى ئەم دواييەمدا ڕامگەياند: ”شتگەلێك هەن. هۆگربوون بە پەيڤەكان، سەرنجى زۆر بۆ گوتە و گوتراوەكان و سەرنج خستنەسەر جيهان.“ پێويستى بە گوتن نييه، من بەر لەوەى سوود لەم دەستەواژه گرنگانه وەربگرم، بيرم لە ڕێساگەلێك دەكردەوه بۆ كەرامەتى نووسەران. بۆ نموونه كاتێك دەڵێم مكوڕ و جدى بن، مەبەستم ئەمەيه كه هەرگيز نيگەران نەبن، هەروەها ئەمەش نابێته لەمپەڕ لە بەردەم تەنز و گاڵتەكردن. لە كۆتاييدا دەمەوێت كۆمێنتێك بخەمه سەر ئەم باسەم: “لە كاتێكدا كارى خۆتان دەست پێ بكەن كە بە شێوەيەكى تەواو كەوتبنه ژێر كاريگەریی؛ دۆستۆيڤسكى، تۆڵستۆى، تۆرگنيف و چيخۆف“. (لە كتێبى لە هەمان كاتدا: ڕۆماننووس و بەڵگەخوازى ئەخلاقى)\nهونەر وەك بوونێكى فريادڕەسو ڕزگاركەر:\nئەدەبيات بۆ من وەكو يارمەتيدەرێك وايه كە خۆى بانگهێشتت دەكات، هەروەها جۆرێكە له ئازادى و ڕزگارى. من بەو هاوبەشبوونەوەيه دەلكێنێت كە زياتر لە 2000 ساڵ مێژينەى هەيه. ئێمه چيمان لە ڕابردوو هەيه؟ هونەر و ئەندێشه. ئەمانه پرسێكن كە هەر دەمێننەوه و هزرى خەڵك پێى تێر دەكرێت، هەروەها بيرۆكەى باشتريان پێشكەش دەكات. هەستى باش يان بيرۆكەى بێدەنگيى بوار بە تاك دەدات كە زياتر بير بكاتەوە و هەست بە شتەكان بكات. (لە چاوپێكەوتنێكيدا لەگەڵ لێسڵى گريس- 1992)\nچۆن ببيت بە نووسەرێك:\nئەمه شێتایەتييه. پێويسته قەلەق بيت… هەردەم پرسيارم لێ دەكەن: ”بۆ ئەوەى ببم به نووسەر پێويسته چى بكەم؟“ منيش دەڵێم باشە، ئايا لەڕاستيدا تۆ دەتەوێت ببيت بە نووسەر؟ نووسەربوون لە شێوەى شتێك نييه پێشووتر ويستت بێت ببيت بە نووسەر. تۆ تا ڕادەيەك ناتوانيت يارمەتيدەر بيت جگە لەوەى كە بنووسیت و نووسەر بيت، بەڵام پێويسته ڕاڕاييت هەبێت. لە هەمان كاتدا نووسين بوارێكى زۆر باشە، بە هەمان شێوەى نيگاركێشان يان ژەنينى ئامێرێكى موزيكی. بۆچى خەڵكى نابێت بنووسن؟ من بەتەواوى دژى ئەم بۆچوونەم كه تەنيا نووسەران بۆيان هەيه بنووسن. بۆچى خەڵك ناتوانن ئەم بوارە وەكو چالاكييەكى هونەرى لەبەرچاو بگرن؟ بەڵام لەڕاستيدا ئەگەر دەتانەوێت ژيانى خۆتان بە شێوەيەك بخەمڵێنن كه ببن بە نووسەرێك، ئەمە كۆيلايەتيیەكى خۆويستانەيه. هەروەها ئەمەش ئاساييه كە ئێوه هاوكات كۆيلە و دەسەڵاتدارى خۆتانن. (لە گفتوگۆيەكدا له سەنتەرى فەرهەنگى)\nInterview, Susan Sontag,


كوڕێكى گه‌شتیارى كورد "به‌درخان" یه‌كه‌م كورد بوو كه‌مێك پێش ئێسته ئاڵاى كوردستانى له‌ناو یاریگاى "luzhniki" له ڕووسیا هه‌ڵكرد و ڤیدیۆیه‌كى تایبه‌تى بۆ ده‌زگه‌ى ڕۆژنامه‌وانى "وشه" ناردووه.\nبه‌ردخان له لێدوانێكى تایبه‌تدا به "وشه"ى ڕاگه‌یاند، خه‌ڵكێكى زۆرى له سه‌رانسه‌رى دنیاوه بۆ ئاماده‌بوونى یه‌كه‌م یارى مۆندیال هاتوونه‌ته ڕووسیا و ڕێژه‌یه‌كى به‌رچاوى كوردیشى لێیه.\nیەكەتیی تۆپی پێی نێودەوڵەتی (فیفا) چەند رۆژێك پێش ئێسته زانیاری لەسەر رۆژی یەكەم و ئاهەنگی كردنەوەی یارییەكانی مۆندیالی 2018ی رووسیا ئاشكرا كرد كە بڕیارە ئەمڕۆ پێنجشەم یەكەم یاریی لە سەعات شه‌شی ئێوارە ده‌ست پێ ده‌كات.\nفیفا ئاشكراى كردووه كه نیو سەعات بەر لە دەستپێكردنی یەكەم یاریی جامی مۆندیال لە نێوان هەردوو هەڵبژاردەی رووسیا و سعوودیە، واتە سەعات 5:30ی سەر لە ئێوارەی ئەمڕۆ پێنجشەم بەكاتی كوردستان ئاهەنگی دەستپێكی مۆندیال بەڕێوە چوو.\nئاهەنگی كردنەوەی یارییەكانی مۆندیال بەشێوەیەكی سادە دەبێت و تەنیا نیو سەعات دەخایەنێ، سەرەتا مۆزیكژەنی جیهانی رۆبی ویلیامز بەچەند پارچەیەك میوزیكی ناوازە دەست پێ دەكات و ئایدا جاریڤۆلینا كچە گۆرانیبێژی لاوی رووسیش بە گۆرانی ئاهەنگەكە بەجۆش و خرۆشتر دەكات، ئینجا لە نێو یاریگای ئۆڵەمپی لە شاری مۆسكۆی پایتەختی رووسیا دەست بە مەڕاسیمی نمایشكردنی دیمەنەكان دەكرێ.\nهەر لە كاتی ئەنجامدانی ئاهەنگەكەشدا رۆناڵدۆی ئەفسانەی تۆپی پێی بەڕازیل جامی مۆندیال دەهێنێتە نێو یاریگە و پێشكەشی ملیۆنان هەوادارای تۆپی پێ لەسەرتاسەری جیهان دەكات.\nئه‌م بابه‌ته 2935 جار خوێنراوه‌ته‌وه\nپلانی ریال مەدرید بۆ گرێبەستكردن لەگەڵ مباپێ\nچێڵسی جێگرەوەی هازاردی دۆزیوەتەوە\nنیمار: بۆ ماوەی دوو رۆژ گریام\nگۆڕانكاری لە خولی ئیسپانیا و جامی سوپەر دەكرێ


وەزیری ناوخۆی عێراق عوسمان غانمی لە 13 کانونی یەکەم سەردانی شەنگالی کرد بۆ پشکنینی هێزە ئەمنیەکان و پێداچوونەوە بە رێکەوتنێكدا لەگەڵ حکومەتی هەرێمی کوردستان بۆ ئاساییکردنەوەی دۆخی شارەکە. [وێنەکە لە پەیجی فەیسبوکی غانمی وەرگیراوە]\nحکومەتی عێراق هەزاران داوای بەدەستگەیشتووە لە دانیشتوانی شاری شەنگالی زۆرینە ئێزیدییەوە کە بەهیوان پەیوەندیبکەن بە هێزی پۆلیسی ناوخۆوە، بەرپرسێکی ئێزیدی پێنج شەممە (17 کانونی یەکەم) وتی.\nبەرپرسی کاروباری ئێزیدییەکان لە حکومەتی هەرێمی کوردستان، خەیری بوزانی وتی حکومەتی فیدراڵ دەستیکردووە بە تۆمارکردنی زیاد لە 6,000 داواکاریی دامەزراندن کە لەلایەن دانیشتوانی شەنگالەوە بەدەستیگەیشتووە.\nبە دیارونای وت پلان هەیە بۆ دامەزراندنی 100 پۆلیسی مێینەی ئێزیدی، لەنێویاندا ئەوانەی لە تووندوتیژیەکانی رێکخراوی "دەوڵەتی ئیسلامی" (داعش) رزگاریانبووە.\nوتی ئەم ژنانە رۆڵێکی چالاکیان دەبێت لە پاراستنی ناوچەکانیاندا، دوای ئەوەی بۆ ئەو کارە راهێنانیان پیدەکرێت و توانای خۆیان دەردەخەن بۆ هێنانەکایەی سەقامگیری.\nدەسەڵاتدارانی ناوچەکە کاردەکەن لەسەر رێگایەكی نێو شاری شەنگال لە 6 کانونی یەکەم، وەك بەشێك لە هەوڵێکی بەرفراوانتر بۆ بوژاندنەوەی ناوچەکە و دەستپێکردنەوەی خزمەتگوزارییەکان. [پەیجی فەیسبوکی سنجار شارەکەم]\nئەوانەی پەیوەندی بە هێزەکەوە دەکەن راهێنانی جەستەیی و سەربازییان پێدەکرێت.\nبوزانی وتی دوای ئەمە، لە شاری شەنگال جێگیردەکرێن لەگەڵ گوند و باڵەخانەکانی ناوچەکە، بۆ پارێزگاریکردن لە ناوچەکان دژ بە هەڕەشە تیرۆریستیەکان بە هاریکاری لەگەڵ هێزە ئەمنیەکانی دیکە.\nوتیشی ئەم هەنگاوە جێبەجێکردنی پلانێکی حکومەتە کە دوای رێکەوتنێک لە 9 تشرینی یەکەم راگەیەندرا بۆ ئاساییکردنەوەی دۆخەکە. رێکەوتنەکە لە هەولێر واژۆکرا لەنێوان حکومەتی فیدراڵ و حکومەتی هەرێمی کوردستاندا.\nئەو دوو لایەنە بەڵێنی دەرکردنی گروپە چەکدارەکانیان دا، بەتایبەتی پارتی کرێکارانی کوردستان (پەکەکە)، لە شارەکە، بۆ کردنەوەی دەرگا بەڕووی دانیشتوانی ناوچەکەدا تا پەیوەندیبکەن بە پۆلیسەوە و کاربکەن تا ئاوارە ئێزیدییەکان بگەڕێنەوە.\nبوزانی وتی جێبەجێکردنی رێکەوتنەکە هێشتا ئاستەنگی دەخرێتە بەردەم لەلایەن گروپە چەکدارەکانەوە، کە هەوڵی دواخستنی دەرچوونیان دەدەن لە شارەکە و سنووردارکردنی کشانەوەیان تەنیا بۆ لابردنی ئاڵا و دروشمەکانیان لەسەر باڵەخانەکان.\nوتی: "بەڵام بەهیواین بوونی ئەم هێزە نائاساییانە بەمزوانە کۆتایی بێت."\nوتیشی گەڕانەوەی ئاوارە ئێزیدییەکان بۆ شەنگال رتاڕادەیەك خاوە، بەڵام بەردەوامە و هەر رۆژێك بەڕێژەی مامناوەندی لەنێوان 30 بۆ 150 خێزان دەگەڕێنەوە بۆ ماڵە کۆنەکانیان.\nنزیکەی 300,000 ئێزیدی هێشتا لە کەمپی ئاوارەکاندان لە هەرێمی کوردستان.\nوتی لە شەنگال و ناوچەکانی دەوروبەری، لەنێویاندا شارۆچکەی سنونێ لە باکور، ژیان لەسەرخۆ ئاسایی دەبێتەوە، بە دەستپێکردنەوەی خزمەتگوزاریە گشتیەکان و زیادبوونی ژمارەی بازاڕکەران لە بازاڕەکاندا.


بەرپرسى يەكەى لێكۆڵينەوە لە زانكۆى ليستەر سەردانى زانكۆى كۆيەى كرد - PRESS.ROOM\nبەرپرسى يەكەى لێكۆڵينەوە لە زانكۆى ليستەر سەردانى زانكۆى كۆيەى كرد\nNews #3, Issue 28, Apr 2017 | Núcey #3, Jhimarey 28, Mangí 4 Sallí 2017 | نوچەی 3، ژمارەى 28 مانگی 4 ساڵی 2017\nبە مەبەستى دروستكردنى پەيوەندى ئەكاديمى لە نێوان زانكۆى كۆيە و زانكۆى ليستەرى بەڕيتانى، بەرپرسى يەكەى لێكۆڵينەوەى زانكۆى ناوبراو سەردانى زانكۆى كۆيەى كرد.\nڕۆژی چوارشەممە ٢٠١٧/٤/٦ كاتژمێر دەى بەيانى لە زانکۆی کۆیە، بەڕێز پ.ى.د.وەلی مەحموود سەرۆکی زانکۆى كۆيە، بە ئامادەبوونى بەڕێز پ.ى.د.حەيدەر لەشكرى ياريدەدەرى سەرۆكى زانكۆ بۆ كاروبارى زانستى و خوێندنى باڵا پێشوازی كرد لە بەڕێز د. ماریانا چارۆنتاکی، پسپۆڕ لە بواری سیاسەتی کوردی و پەیوەندییە نێودەوڵەتییەکان و بەرپرسی یەکەی لێکۆڵینەوەی کوردی لە زانکۆی لیستەر، لە بەریتانیا .کە بەیاوەری بەڕێز د. محەمەد حوسێن ئەحمەد، ئەندامی بۆردی جینۆسایدی کوردی، لە وەزارەتی شەهیدانی حکومەتی هەرێمی کوردستان، سەردانی زانکۆی کۆیەیان کردبوو.\nمەبەست لەم کۆبوونەوەیە کردنەوەی دەروازەیەک بوو بۆ پەیوەندی هاوبەش لە نێوان زانکۆی کۆیە و زانکۆی لیستەری بەریتانیا، بەتایبەت یەکەی لێکۆڵینەوی کوردی لەم زانکۆیەدا.\nلە کۆبوونەوەکەدا گفتۆگۆ لەبارەی ئاسۆکانی کاری هاوبەشی نێوان هەردوولادا کرا. دکتۆر ماریانا سەرسامی خۆی بە پڕۆگرامەکانی زانکۆی کۆیە و پەیوەندییە نێودەوڵەتییەکانی زانکۆ دەربڕی و ئارەزووی خۆی دەربڕی بۆ داڕشتنی پەیوەندییەکی تۆکمە لە نێوان هەردوولا. ئەو پەیوەندییەش لە دەستپێکدا بە وۆرکشۆپێکی هاوبەش، لە زانکۆی لیستەر دەست پێدەکات.\nلای خۆشییەوە بەڕێز سەرۆکی زانکۆی کۆییە خۆشحاای خۆی دەربڕی بۆ دروستکردنی پەیەندییەکی لەمجۆرە و پڕۆگرمی هابەش لەنێوان هەردوولادا.\nهەروەها بەرێز د. حەیدەر لەشکری، یاریدەدەری سەرۆکی زانکۆ بۆ کاروباری زانستی، لە کۆبوونەوکەدا بەشدار بوو و بۆ میوانەکان، تواناکانی زانکۆی کۆیە و پێداویستییەکانی بۆ میوانەکان ڕوونکردەوە، بەتایبەت لە بواری زانستە مرۆڤایەتییەکان و ئەگەری کاری هاوبەش لم بوارەدا.


ماڵپەری فیردەوس | مانای ئەم فەرموودەیە چییە کە دەفەرمووێت : (( نَهَى أن يُصلِّي الرجلُ مُختصِرًا )) ؟\nسەردێری پرسیار: مانای ئەم فەرموودەیە چییە کە دەفەرمووێت : (( نَهَى أن يُصلِّي الرجلُ مُختصِرًا )) ؟\nبەرواری دانان :2018-10-07 کۆدی پرسیار:369\nپرسیار // مانای ئەم فەرموودەیە چییە کە دەفەرمووێت : (( نَهَى أن يُصلِّي الرجلُ مُختصِرًا )) ؟\nوەلام // عن أبي هُرَيرةَ رَضِيَ اللهُ عَنْه، أنَّ النبيَّ صلَّى اللهُ عليه وسلَّم : (( نَهَى أن يُصلِّي الرجلُ مُختصِرًا )) رواە البخاری (١٢١٩) ، و مسلم (٣٤٥٨) .\nواتە : پێغەمبەر سەلامی خوای لێ بێت نەھی کردووە لەوەی نوێژ بکەیت و دەستەکانت لەسەر لا تەنیشتت دابنێی .\nجیاوازی ھەیە لە نێوان زانایان سەبارەت بە مانای ئەم فەرموودەیە " مختصرا " چەند وتە ھەیە :\nیەکەم // زۆربەی زانایان دەلێن واتە نەھی کردووە لەوەی کە دەستەکانت لەسەر تەنیشتت دابنێی لەناو نوێژ ، کە ئەمە وتەی ھەر چوار مەزھەبەکانە .\nدووەم // ھەندێک زانای تر دەلێن نەھی کردووە نوێژ بە کورتی بکەیت ، وەک : خوێندنەوەی یەک ئایەت یان دوو ئایەت لە کۆتای سورەت کە بەس بێت بۆ ھەموو سورەت .\nسێیەم // ھەندێک زانای تر دەلێن نەھی کراوە لەوەی کەسێک ئەو ئایەتە ناخوێنێتەوە کە سوجدەی تێدایە لەناو نوێژ بۆ ئەوەی سوجدەی قورئان خوێندن نەبات .\nچوارەم // ھەندێک زانای تر دەلێن نەھی کراوە پاڵ بدەیتەوە بەسەر گۆچان لەناو نوێژ ، وە چەند وتەی تر ھەیە .\nوتەی ڕاست وتەی زۆربەی زانایانە و وتەی یەکەمە .\nئیمام النووی ڕەحمەتی خوای لێ بێت دەفەرمووێت : (( جیاوازی ھەیە لەنێوان زانایان ئەوەی ڕاست کە زۆربەی زانایانی زمانەوانی و زانایانی فەرموودەیە لەسەر ئەوەن ، وە ھاوەڵانی ئێمەش لە دەلێن کتابی مەزھەب : مختصر ئەوەیە کە دەستی لەسەر تەنیشت دادەنێت .)) شرح صحیح مسلم ج٥ لاپەڕە ٣٩\nحیکمەت لە نەھی کرن لەم کردەوەیە :\nیەکەم // ھەندێک زانا دەلێن چونکە ئەمەیان کردەوەی جوولەکەیە ، ھەروەک لە عائیشە نقل کراوە خوا لێی ڕازی بێت .\nدووەم // ھەندێک زانای تر دەلێن کردەوەی شەیتانە کاتێک لە بەھەشت ھاتە خوارەوە بەم شێوە بوو .\nسێیەم // ھەندێک زانای تر دەلێن کردەوەی موشریکەکانە .\nچوارەم // ھەندێک زانای تر دەلێن حیکمەت دیار نییە و تعبودییە .\nھەر چوار مەزھەبەکان یەک دەنگن لەسەر ئەوەی کە باش نییە دەستەکانت لەسەر تەنیشتت دابنێی لەناو نوێژ چونکە :\n(١) پێچەوانەی فەرموودەیە کە پێغەمبەر سەلامی خوای لێ بێت نەھی کردووە .\n(٢) ئەم دەست لەسەر تەنیشت دانانە دەبێتە ھۆکار کە لەناو نوێژ دەستەکانت لەسەر یەک دانەنێیت کاتی قورئان خوێندنەوە .


کامێرامانه‌که‌ى ڕۆژنیوز له‌گه‌ڵ ١٧ که‌سى دیکه ئازاد کران.. نوێکراوه‌ته‌وه – کوردی – RojNews.News\n02/03/2020 - 5:28:37 pm\nچوؤرشەممە, 20 سبت 2017 – 18:20\nمحه‌مه‌د وه‌لى کامێرامانى ڕۆژنیوز له‌گه‌ڵ ١٧ که‌سى دیکه ئازاد کران.\nپێشنیوه‌ڕۆى ئه‌مڕۆ محه‌مه‌د وه‌لى کامێرامانى ڕۆژنیوز له‌گه‌ڵ ١٧ که‌سى دیکه ده‌ستگیرکران و ئێواره‌ى ئه‌مڕۆ ئازاد کران.\nمحه‌مه‌د وه‌لى به‌هۆى ڕووماڵکردنى خۆپیشاندانى به‌شێک له هاوڵاتیانى سلێمانى دژى سه‌ردانى بارزانى، ده‌ستگیرکرابوو، ئه‌و چالاکوان و هاوڵاتیانه‌ش به‌هۆى هه‌وڵدان بۆ ئه‌نجامدانى خۆپیشاندان ده‌ستگیرکرابوون.\nمحه‌مه‌د وه‌لى به ڕۆژنیوزى ڕاگه‌یاند: “١٨ که‌س بووین گیراین، له‌وناماندا مامۆستاى زانکۆ و چالاکوان و خه‌ڵکى به ته‌مه‌ن هه‌بوون، ته‌نانه‌ت باوکى شه‌هید سورکێو، شێخ زاهید-یش له‌گه‌ڵ ئێمه گیرابوو”.\nوتیشى: ئێمه له ئاسایشى ڕزگارى له چوارباخ له شارى سلێمانى ده‌ستبه‌رکرابووین و ناویان لێ وه‌رگرتوین و دواى لێپرسینه‌وه‌یه‌کى سه‌ره‌تایى و چه‌ند کاتژمێرێک زنیدانیکردن، ئازادیان کردین.\nئه‌وه‌شى وت: ئێمه به بێ هیچ هۆکارێک گیراوبوین و پێیان نه‌وتین له‌سه‌ر چى گیراون، به‌ڵام یه‌کێک له به‌رپرسه‌کانى ئاسایشى ڕزگارى وتى: “من چه‌ند ساڵه بۆ سه‌ربه‌خۆیى تێده‌کۆشم ئێوه ده‌تانه‌وێت تێکى بده‌ن”.\nئه‌مڕۆ مه‌سعود بارزانى سه‌رۆکى پارتى سه‌ردانى شارى سلێمانى کرد، ئه‌وه‌ش نیگه‌رانى به‌شێک له هاوڵاتیانى سلێمانى لێکه‌وته‌وه و له ترسى ئه‌نجامدانى خۆپیشاندانیش، به‌شێکى زۆرى هێزه ئه‌منییه‌کان له‌ناو شار بڵاوه‌یان پێکرابوو.\nمحەمەد وەلی لەگەڵ بەشێک لەو کەسانەی ئازادکران\nژماره‌ى شه‌هیده‌کانى بۆردوومانه‌که‌ى تورکیا گه‌یشته حه‌وت شه‌هید


KOS | پاڵنەرێکی نوێ بۆ ژیان وەک جوتیارێک | Startfinder\nپاڵنەرێکی نوێ بۆ ژیان وەک جوتیارێک\nجوتیارەکە چێژدەبینێت لە کارکردن لە کێڵگەکەدا.\nمن ناوم ڤاڵبۆنایە و جوتیاری شیرەمەنیم. من هاوسەرگیریم کردووە و دایکی چوار منداڵم. من و خێزانەکەم لە کۆمۆران دەژین، گوندێکە لە کۆسۆڤۆ. ئێمە ڕەوە ماڵاتمان بەخێودەکرد بەر لەوەی بڕۆین بۆ ئەڵمانیا. ئێمە شەش بۆ حەوت مانگامان هەبوو و ساڵی ٧٠٠ کیلۆ گۆشتیان لێ بەرهەم دەهات. بەڵام ئێمە کێشەمان هەبوو لە بەردەوامیدان بە کێڵگەکەمان. ئێمە ئامێری باشی کشتوکاڵیمان نەبوو بۆ بەرهەمهێنانی خۆراکی پێویست بۆ ماڵاتەکان. ئێمە گەیشتینە ئەو بڕوایەی کە ناتوانین لەو کێڵگەیە سەرکەوتوو بین. بۆیە بڕیارمان دا بڕۆین بۆ ئەڵمانیا بەهیوای ژیانێکی باشتر.\nمێردەکەم پێشتر ١٥ ساڵ ژیابوو لە ئەڵمانیا پێشتر. کاتێک گەیشتینە ئەڵمانیا، وامانزانی کە ئەو دەتوانێت لەو شوێنەوە دەستپێبکاتەوە کە جێی هێشتبوو. بەڵام وا دەرنەچوو. من جیاکرامەوە لە مێردەکەم و دانرام لە شوێنێکی مانەوەی جیاواز. ئەوە ئەزموونێکی خۆش نەبوو. لە کۆتاییدا من گەڕامەوە، بەڵام مێردەکەم لە ئەڵمانیا مایەوە بۆ دوو ساڵی تر. گەر بمزانیبایە شتەکان بەوجۆرە دەبن، هەرگیز وڵاتم جێنەدەهێشت.\nڤاڵبۆنا لەکاتی کاردا لەناو گەوەڕەکەیدا.\nئامێرەکان بەپەلە پێویست بوون\nلە کۆسۆڤۆ ئێمە پێویست بوو لەسەرەتاوە دەستپێبکەینەوە. من سودم لە هیچ یارمەتییەکی حکومیی وەرنەگرت – بەشێکی بەهۆی ئەوەبوو کە من ئاگاداری هیچ یارمەتییەکی بەردەست نەبووم. دووبارە دەستم پێکردەوە لەژێر هاندانی خۆم بۆ بەخێوکردنی ماڵات، بە چوار مانگای گۆشت و دوو مانگای شیر. هەروەها خانویەکی نوێشمان درووستکرد. شتەکان هێشتا هەر دژواربوون بۆ ئێمە بەبێ ئامێر.\nبەڕاستی من زۆر بەختداربووم بە پەیوەندیکردنم بە ڕێکخراوی (Deutsche Gesellschaft für Internationale Zusammenarbeit (GIZ) GmbH) و هەروەها دەستپێشخەری پەرەپێدانی کشتوکاڵی لە کۆسۆڤۆ (IADK). ئەمە دەرفەتی ئەوەی پێدام کە تراکتۆرێک بکڕم، ئامێرێکی دروێنە، ئامێرێکی شیردۆشین و ئامێری دیکەی کشتوکاڵی. وەک ڕوونە، ئەمە کارەکانمی زۆر ئاسانتر کرد. هەروەها خولەکانی ڕاهێنان فێریان کردم چۆن بەباشترین شێوە سوود لە زەوییەکانم وەربگرم و خۆراکی پێویستی لێ بەرهەم بهێنم بۆ ئاژەڵەکانم.\nئەم لینکە ڤیدیۆیەکی یووتیووب دەکاتەوە. تکایە ڕێساکانی هەرێمی تایبەتی ئەوێ بپارێزە.\nکارەکەم تاقەتپڕوکێنە، بەڵام زۆر پاداشتهێنەرە. من بەدرێژایی ڕۆژ لەدەروەم لەناو هەوای پاکدا و منداڵەکانم لە دەورمن. من خۆراکی باش و سروشتیان بۆ دابین دەکەم و دەتوانم بیاننێرم بۆ قوتابخانە.\nئەو دەرفەتانەی بۆ ڕاوێژ و یارمەتی دابین کراون لێرەدا، بەشێکن لە پرۆگرامی "گەڕانەوە بۆ دەرفەتە نوێکان".\nزیاتر بزانە >\nکارەکەم تاقەتپڕوکێنە، بەڵام زۆر پاداشتهێنەرە.\nبەکارهێنانی بەهرەکانم لە وڵاتی خۆم\nئێستا من دارتاشێکم کە تەواوی خواردنگەکان ڕووپۆش دەکەم. من لە دووڕیانێکدا توانیم ئەگەرەکانی سەرکەوتوو بوون بدۆزمەوە بۆ کاری خەونەکانم.\nیارمەتی بۆ دەستپێکردنی کار دەتگەیەنێت بە خاوەنکاری خۆت\nئێستا من ئارایشگایەکی تایبەت بەخۆمم هەیە لە کۆسۆڤۆ. هەروەها ئەمە دەرفەتی پیشەییش دەدات بۆ منداڵەکانم.\nداهاتوویەکی باشتر بۆ خێزانەکەم\nمن ناوم ئەگیمە و خەڵکی کۆسۆڤۆم. پێشتر لە پیشەسازی مەڕمەڕ کارم دەکرد، بەڵام داهاتەکەی خراپ بوو. بە مووچەکە نەمدەتوانی خێزانەکەم بژیەنم. بۆیە لە ٢٠١٥ دەستی ژنەکەم و سێ منداڵەکەم گرت و ڕۆیشتین بۆ ئەڵمانیا. داوای پەنابەریمان کرد.


سەركردەیەكی رەوتی سەدر كوژرا - تۆڕی میدیایی خەڵک\nرەوشی عێراق بەرەو ئاڵۆزی هەنگاو دەنێت، شەوی رابردوو لە پارێزی میسان لە باشووری وڵات سەركردەیەكی رەوتی سەدر كوژرا و تەرمەكەی فڕێدرایە نێو زبڵەوە.\nكوشتنی ئەم سەركردەی رەوتی سەدر دوای پەیامێكی رێبەری رەوتەكە بوو كە رایگەیاند جێگەی تایەفی و گرووپی چەكدار و میلیشیا نابێتەوە و حكوومەتی زۆرینە پێكدەهێنن و پشتیوانی لە سووپا و هێزە ئەمنییەكان دەكەن، هاوكات هێزێكی گەورەی سەرایە سەلامی سەر بە سەدر لە بەغدا بڵاوەی پێكرا.\nهاوكات حیزبووڵای عێراق یەكێك لەخاوەن میلیشیا چەكدارەكانی نێو حەشدی شەعبی هەڕەشەی لە سەدرییەكان كرد.\nئەمڕۆ یەكەم كۆبوونەوەی پەرلەمانی عێراق دەكرێت و پەرلەمانتارانی رەوتی سەدریش بە كفنی سپیەوە چوونە نێوهۆڵی پەرلەمان دوای كوژرانی یەكێك لە سەركردەكانیان.\nهەرچەندە ئەمڕۆ كۆبوونەوەی پەرلەمان دەكرێت، بەڵام تاكو ئێستا جگە لە سووننەكان، لایەنی شیعە و كورد لەنێو خۆیاندا لەسەر پۆستەكانی سەرۆك كۆمار و سەرۆك وەزیران و جێگری سەرۆكی پەرلەمان رێكنەكەوتوون.\nبەرەی سەدرییەكان باس لە حكوومەتی زۆرینە دەكەن، كورد و سووننەش لەنێوان دوو بەرەی شیعە بێلایەن ماون، چوارچێوەی هەماهەنگی حەشدی شەعبی دوای حكومەت دەكات بە بەشداری هەموولایەنەكان.\nوەزیری بەرگری ئەڵمانیا دێتە هەرێم


پێشبینی بورجەکان بۆ ئەمڕۆ 6ی کانونی یەکەم لە خەندان لایفەوە بخوێنەرەوە.\nپارێزگاری لە ئارامی خۆت بکە، کاتێک کێشەیەکی زۆر روبەروی کارەکەت دەبێتەوە، مامەڵکردنی خۆشەویستەکەت بەردەوامی پەیوەندیەکەت روندەکاتەوە، چونکە تۆ پێویست بە کەسێک هەیە کە بایەخ پێبدات، گرنگە پشو بدەیت بەهۆی ماندوبونی جەستەتەوە.\nگۆڕانکاری لە کارەکەت دەبێتەهۆی ئەوەی توشی دڵەڕاوکێ ببیت، کاتی ئەوەهاتوە واز لە رابردو بهێنیت لەلایەنی سۆزدارییەوە و لاپەڕەیەکی نوێ لە ژیان هەڵبدەیتەوە، گرنگە بایەخ بە خواردنەوە سروشتییەکان بدەیت.\nلەلایەنی دەرونییەوە ماندویت بەرامبەر بە کارەکەت، هەوڵبدە پەیوەندیت لەگەڵ هاوپیشەکانت چالاک بکە،پێویست ناکات راستییەکان لە خۆشەویستەکەت بشاریتەوە، دەبێت زۆر راستگۆبیت، روخسار و جەستەت تەواو ماندوبونی پێوەدیارە.\nرەنگە کێشەی چاوەڕواننەکراو روبەروی کارەکەت ببێتەوە، بەڵام بە خێرایی هەوڵی چارەسەرکردنی بدە، پەیوەندی سۆزداری پەیوەستە بە قوربانیدانە بۆ ئەوەی داهاتویەکی پرشنگدار هەبێت، خواردنی تەندروست و بێ چەوری هەڵبژێرە.\nسود لە ئەزمونی خۆت وەربگرە لەلایەنی پیشەییەوە، بزانە چۆن بیر لە داهاتوی خۆت بکەیتەوە، کاتی ئەوەهاتوە دەربارەی ئەو بابەتانەی لە بیرکردنەوەتدایە گفتوگۆ لەگەڵ خۆشەویستەکەت بکەیت، بۆ ئەوەی ئارام بیتەوە، گرنگە پشو بدەیت دوای رۆژێک لە ماندوبون.\nلەرێگای تواناکانی خۆتەوە هەوڵبدە ئامانجەکانت بەدیبهێنیت لەلایەنی پیشەییەوە، پەیوەندی سۆزداریت باشتر دەبێت و بیر لە داهاتو دەکەنەوە، راهێنانی وەرزشی فەرامۆش مەکە لەپێناو تەندروستیت.\nپرۆژەی نوێ چاوەڕێت دەکات، پێویستە ئامادەبیت بۆ ئەوەی هەنگاوی باش بنێیت، بۆ ماوەیەک دورکەوتنەوە لە خۆشەویستەکەت سودی هەیە لەپێناو پتەوکردنی پەیوەندیتان، راهێنانی وەرزشی کێش دادەبەزێنێت.\nبەرپرسەکانت ئەرکێکی نوێ بە تۆ دەسپێرن، ئەمەش ئاسودە و دڵخۆش دەکات و وادەکات متمانەت بەخۆت هەبێت، لەلایەنی سۆزدارییەوە هەنگاوی گەورە بۆ داهاتو دەنێیت، رەنگە توشی هەندێک ئازار ببیت، بەڵام گرنگە راوێژی پزیشک بکەیت.\nکاتێک روبەروی گرفتێک دەبیتەوە لەلایەنی پیشەییەوە، هەوڵبدە بەشێوەیەکی ئەرێنی بیربکەرەوە، کاتێک خۆش لەگەل خۆشەویستەکەت بەسەردەبەیت و زیاتر لەیەکدی نزیک دەبنەوە، کارکردن بۆ ماوەیەکی زۆر ماندوت دەکات ئاگاداربە، چونکە کاریگەری لەسەر تەندروستیت هەیە.\nلێبوردن و مامەڵەکردن بەشێوەیەکی نەرم لەگەڵ هاوپیشەکانت، وادەکات لەلایەنی پیشەییەوە بەرەوپیش بچیت، خۆشەویستەکەت رەنگە هەندێک پرسیار ئاراستە بکات، گرنگە بزانیت چۆن وەڵامی دروستی دەدەیتەوە، بەشداریکردن لە چالاکی تەنزئامێز سودی هەیە.\nئەو هەنگاوانەی لەپێناو داهاتوی پیشەییت ئەنجامی دەدەیت، پێویستی بە بەدواداچون هەیە، بۆ ئەوەی نەکەویتە هەڵەوە، هەوڵبدە رێگایەکی باش بگریتەبەر بۆ ئەوەی لەگەڵ خۆشەویستەکەت سەرکەتوو بیت، هەندێک کار کاریگەری ئەرێنی لەسەر تەندروستیت دەبێت و پێویستە بزانیت چی دەکەیت.\nهەندێک بڕیاری نوێ لەلایەنی پیشەییەوە وادەکات هەنگاوی گەورە بنێیت، دڵەڕاوکێ و ترس لە داهاتووی سۆزداریت وادەکات پرسیاری زۆر ئاراستەی هاوبەش یان خۆشەویستی ژیانت بکەیت، بەڵام گرنگە بزانیت چۆن مامەڵەی لەگەڵدا دەکەیت، رێگامەدە دودڵی و بیرکردنەوەی زۆر دەرون ماندو دەکات.\nئه‌م بابه‌ته 37189 جار خوێنراوه‌ته‌وه